Ўзбекистоннинг Марказий Осиё тараққиётининг етакчи кучига айланиш омиллари | Qoovee Blog\nУшбу тенденциянинг 7 муҳим факти:\n7. Ўзбекистонда рақамли ислоҳотлар бошланди\nЎзбекистон криптобиржаларни қонунийлаштирган минтақадаги биринчи мамлакат бўлди. Мамлакат интернет тезлигини ошириш ва телекоммуникация тармоғи инфратузилмасини такомиллаштириш бўйича ишларни бошлади. Инновацион марказларни қуришга тайёргарлик бошланди.\n6. Катта бозор.\nЎзбекистон аҳолиси Марказий Осиё аҳолисининг ярмини ташкил этади – 32 миллиондан ортиқ киши. Мамлакат ўз чегараларини очди, иқтисодиётни либераллаштириш бошланди, шунинг учун Ўзбекистон бошқа давлатлар бизнеси учун катта бозор сифатида қизиқиш уйғотди. Кўпгина тадбиркорлар Ўзбекистонда бу даврни 90-йилларнинг охирларида ва бозорда катта миқдордаги мавжуд бўлган собиқ совет ҳудудининг бошқа мамлакатларидаги нолдан бошланиш билан таққослашмоқда.\n5. Ташқи савдо ўсмоқда\n2018 йил январь-июль ойлари якунига кўра республиканинг ташқи савдо айланмаси 17,8 млрд. АҚШ долларини ташкил этди ва ўтган йилнинг шу даврига нисбатан 24,2% га ортди.\nЎзбекистон Давлат статистика қўмитаси маълумотларига кўра, экспорт ҳажми 7,6 миллиард АҚШ долларини (ўсиш сурати 15,7 фоиз), импорт ҳажми 10,2 миллиард долларни (ўсиш 31,4 фоиз) ташкил этди.\nЎзбекистон бизнесининг ташқи бозорларга фаол кириб келиши ва интернет орқали экспорт қилиш ортди, жумладан, Ўзбекистон ва бошқа мамлакатларнинг бизнес учун ягона савдо майдончасида , Ўзбекистоннинг ташқи дунё билан онлайн савдо кўприги бўлиб келмоқда.\n4. Ташқи сиёсатда эришилган ютуқлар\nПрезидент Ш.Мирзиёев ташқи сиёсатда катта муваффақиятларга эриша олди. Ўзбекистон Президенти барча қўшни давлатлар билан, шунингдек, Россия, Хитой ва АҚШ билан муносабатларни тиклади.\n3. Туризмни ривожлантириш\nЎзбекистон Республикаси Давлат туризм қўмитасининг маълумотларига кўра, 2018 йилнинг биринчи ярмида Ўзбекистонга ташриф буюрган хорижий сайёҳлар сони 2017 йилга нисбатан деярли икки баробарга ошган. Умуман олганда, 2018 йилнинг 6 ойи мобайнида Ўзбекистонга қарийб 2 миллион 700 минг хорижий сайёҳ ташриф буюрган. Ўзбекистонда сайёҳликнинг ўсиши умуман Марказий Осиёда сайёҳликнинг ўсишига таъсир қилади. Натижада, Қозоғистон ва Ўзбекистон Европадаги Шенген визаси кўринишидаги минтақа учун ягона виза яратиш ташаббуси билан чиқди.\n2. Марказий Осиё – ягона минтақа сифатида.\n10 йил ичида биринчи марта Марказий Осиё мамлакатлари Президентларининг учрашуви бўлиб ўтди. Минтақадаги давлатлар ўзаро ишончсизликни енгиб, ўзаро муносабатлар ижобий йўналишга, жумладан, Ўзбекистоннинг қўшни мамлакатлар билан муносабатларни яхшилаш сиёсатига эришишди. Мамлакатлар ўртасидаги савдо алоқалари ўсди, товарлар ва хизматлар транзити учун йўл очилди. Мисол учун, Қирғизистон билан муносабатлар яхшиланганлиги сабабли, Ўзбекистон Хитойга бориб келиш учун транзит йўлини қисқартирди.\n1. Бошқа давлатлар билан йирик битимлар тузилди.\nЎзбекистон бошқа мамлакатлар билан тузилган шартномалар миқдори жиҳатидан сўнгги 2 йил ичида минтақада етакчига айланди. Шундай қилиб, қуйидаги давлатлар билан шартномалар тузилди:\n•АҚШ 4,8 млрд. $\n•Жанубий Корея 10 млрд. $\n•Франция 5,7 млрд.$\n•Туркия 4,8 млрд. $\n•Россия 27 млрд. $\n•Хитой 20 млрд. $\nШундай қилиб, Президент Ш.Мирзиёев ҳокимиятга келганидан кейин Ўзбекистон етакчи мамлакатга айланди ва Марказий Осиё ривожланишини янги босқичга кўтарди.


Чўлпон (Абдулҳамид Сулаймон ўғли) (1897-1938)\nHome icon Бош саҳифа»Кутубхона»Антология»Чўлпон (Абдулҳамид Сулаймон ўғли) (1897-1938)\nТаниқли журналист, ёзувчи ва ўқитувчи Мўминжон Муҳаммаджоновнинг (Мўмин кофир) «Турмуш уринишлари» китобида қайд этишича, Чўлпоннинг отаси Сулаймонқул ўз даврининг етук зиёлиси, маърифатпарвар кишиси бўлган. У «Расво» тахаллуси билан шеърлар ёзган. Мистик ғазаллар қатори ҳаётбахш мисралар яратиб, «Девон» ҳам тузган.\nЧўлпон аввал эски мактабда, сўнгра эса Авдижон ва Тошкентдаги обрўли мадрасаларда таҳсил олиб, турк, араб, форс тилларини мукаммал ўзлаштиради. Шарқ ижтимоий-сиёсий қарашларидан озиқланади. Фирдавсий, Саъдий, Ҳофиз, Деҳлавий, Низомий, Умар Ҳайём, Алишер Навоий, Абдулла Тўқай каби буюк сўз санъаткорлари ижодини меҳр билан ўрганади. Шу билан бирга, Андижондаги рус-тузем мактабида рус тилини чуқур ўзлаштириши натижасида жаҳон адабиёти дурдоналари билан яқиндан танишиш имкониятига эга бўлади. Айни чоғда Туркистонда 1905 йилларда камол топа бошлаган маърифатпарварлик йўналиши таъсирида шакллана борди. Маҳмудхўжа Беҳбудий, Абдулла Авлоний каби атоқли маърифат тарғиботчилари ва ташкилотчиларига эргашди, маърифатчи адиб бўлиб шаклланди.\nЧўлпоннинг ижоди 1913-1914 йиллардан бошланга бўлиб, у аввал «Қаландар», «Мирзақаландар», «Андижонлик» ва ниҳоят Чўлпон (Тонг юлдузи) тахаллус билан ижод қила бошлади. У ҳам шоир, ҳам носир, ҳам драматург сифатида ўз халқи адабиёти равнақига салмоқли ҳисса қўшди. Унинг дастлабки асарлари «Садои Туркистон», «Садои Фарғона» каби маҳаллий рўзномаларда, шунингдек, Оренбургда чиқадиган «Шўро» номли ойномада ҳам нашр этилади. Хусусан, Чўлпоннинг «Иштирокиюн», «Қизил байроқ», «Туркистон» ҳамда «Бухоро ахбори» каби рўзномалардаги фаолияти ҳам унинг ижодий шаклланишида маҳорат мактабл бўлиб хизмат этди.\nЧўлпон очеркнавис ва публитсист сифатида ҳам баракали ижод дилди. 1914-1917 бошларда «Баҳор овуллари», «Ўш», «Ватанимиз Туркистонда темир йўллар» ҳамда «Дўхтир Муҳаммадиёр» асарларнда маданият ва маърифат тарғиботчиси сифатида майдонга чиқди. Октябр тўнтаришидан кейинги 1920-1924 йилларда ҳаётда содир бўлаётган хуш ва нохуш ўзгаришларни қаламга олди. Унииг «ЙЎлда бир кундуз», «ЙЎлда бир кеча», «Шарқ поезди келди», «Шарқ уйғонган», «Чимкент», «Қутурган мустамлакачилар», «ЙЎл эсдалиги» сингари ўнлаб саёҳат очерклари ва публитсистик мақолалари яратилди. Мазкур асарларда чоризм мустамлакачилари ва маҳаллий ҳоким синф етказган жабру жафо етмагандек, фуқаролар уруши даври офатлари, фожеалари, меҳнаткаш халқни яна бир бор жабрлаганлигини қоралади.\nЧўлпон 1922-1926 йилларда ўзининг «Тонг сирлари», «Уйғониш» ва «Булоқлар» каби учта шеърий тўпламини нашр эттирди. 30-йилларга келиб «Соз» ва «Жўр» кабо шеърий тўпламлари тайёрланди. Аммо «Соз»и чоп этилади-ю, «Жўр» тўплами катағонлик шамоли тузоғига илиниб, қолиб кетади. Шоир тўпламлари орасида «Булоқлар» (1922) ажралиб туради. Унда шоир яхлит ҳолда мазлум Шарқ тақдири фожеаси ҳақида ўз қарашларини тўкиб солади. Тўплам беш бўлимдан иборат бўлиб, «Шарқ учун», «Сезгилар», «Севги», «Қора йўллар» ва «Қор қўйнида» деб номланади. Шоирнинг ўзи қайд этишича, мазкур шеърий гулдаста «Жаҳон фотиҳлари чангалида эзилиб ётқон Шарқ ўлкаларига бағишданадир». Жумладан, «Амирнинг ўлими» шеърида шундай мисраларни ўқиймиз:\nЧўлпон етук лирик шоиргина эмас, йирик носир сифатида ўнлаб публитсистик мақолалар, очерк ва ҳикоялар, «Қор қўйнида лола», «Ёв» қиссалари ва «Кеча ва кундуз» (1938) каби ажойиб романининг биринчи («Кеча») қисмини нашр эттирган истеъдодли адиб ҳамдир.\nЧўлпон адабий танқид соҳасида «Шўро ҳукумати ва садои нафиса», «Адабиёт недур?» каби мазмунли мақолалар ҳам яратган. Шунингдек, Чўлпон моҳир таржимон сифатида М. Горкийнинг «Она», А. С. Пушкиннинг «Дубровский» қиссаси ва «Борис Годунов» каби пъесаларини ҳамда В. Шекспнрнннг машҳур «Ҳамлет»ини ўзбекчага ўгирган.\nЧўлпон ҳам Фитрат ва Абдулла Қодирий каби қатағонлик сиёсати қурбони бўлган. У 1937 йилнинг 14 июлида қамоққа олиниб, 1938 йилнинг 4 октябрида отиб ташланган. 1956 йилда оқланиб, 1991 йилдагина биринчи бор «Яна олдим созимни» номи билан энг яхши шеърий асарлари тўплам ҳолида нашр этилди. Кейинги бир жилдлик китобидан унинг кенгайтирилган таржимаи ҳоли, (проф. О. Шарафиддинов) «Кеча ва кундуз» романи ўрин олган.\nҲозирги кунда Чўлпон номида нашриёт, кўча, маҳалла, кутубхона ва мактаблар қўйилган. Унинг Фозила (1906), Фоиқа (1903) исмли қизлари ва набиралари Наманганда яшайди. Унга 1991 йил 25 сентябрда «Яна олдим созимни» кнтоби учун Алишер Навоий номидаги Ўзбекистон Республикаси Давлат мукофоти берилди.


Робот кўз тўр пардасида жуда мураккаб операцияни ўтказди - Техно - PressNews.uz\nБош Саҳифа / Техно / Робот кўз тўр пардасида жуда мураккаб операцияни ўтказди\nРобот кўз тўр пардасида жуда мураккаб операцияни ўтказди\nҚўшилди: 16 сентябр 2016 11:00\nРобот биринчи марта Оксфорд университетида энг мураккаб кўз операциясини ўтказди, деб ёзади «Hi-tech.mail.ru». Инсон қўллари бунчалик юқори аниқликка эришиш имконини бермаган бўларди, дейилади университет хабарида.\nОперация хонасида ишлатилган робот масофадан туриб бошқарилди. Операция чоғида кўз тўр пардасидаги жуда кичик қисмни олиб ташлаш керак эди.\nҲатто энг тажрибали жарроҳ ҳам операцияни бундай аниқликда амалга ошира олмаган бўларди. Кўз тўр пардаси юзасидаги митти қисмчани олиб ташлаш учун шифокор нафас олмаслиги ва ўз юрак уришини тўхтатиши керак бўларди, акс ҳолда қалтираётган қўлдаги асбоб беморга зарар етказиб қўйиши мумкин бўларди.\nРобот бир миллиметрнинг мингдан бир улушигача бўлган аниқликни таъминлайди. Митти тешикча орқали қурилма беморнинг кўзига асбобни киритди. Тўр пардани очиш учун узатмани мустақил ишлай оладиган еттита мотор бошқарди. Профессор Роберт Макларен операциянинг боришини махсус микроскопда кузатиб, қурилма ишини сенсорли экран ва жойстик ёрдамида назорат қилди.\nОперация муваффақиятли кечди. Бу робот учун синовларнинг биринчи қисми бўлди, у турли муаммоли яна 12 нафар беморни операция қилиши керак.


“Реал” ўз футболчисидан воз кечишга қарор қилди | Qalampir.uz\n“Реал” ўз футболчисидан воз кечишга қарор қилди\nСпорт\t04 Ноябрь 19:07 2433\nМадриднинг “Реал” клуби қишки трансфер ойнаси вақтида бельгиялик яримҳимоячи Эден Азар билан хайрлашмоқчи. “Еuro-football” нашрининг хабар беришича, “қироллик клуби” раҳбарияти ва мураббийлар штаби футболчига ортиқ ишонмайди. Шу сабаб, мадридликлар Эденнинг трансфер нархини пасайтирмоқчи.\nМанбада айтилишича, “Реал” аллақачон Азар хизматларини бир қатор гранд клубларига таклиф қилган, бироқ ушбу жамоалардан фақатгина биттаси бельгияликнинг эҳтимолий трансферини муҳокама қилишга тайёрлигини билдирган. Бу –Туриннинг “Ювентус” клуби.\nМаълум бўлишича, “кекса синьора” яримҳимоячининг трансферини тўлиқ амалга оширишга тайёр эмас. Туринликлар Азарни кейинчалик сотиб олиш шарти билан ижарага олишни мўлжалламоқда.\nTransfermarkt портали Эденнинг ҳозирги нархини 25 миллион еврога баҳоламоқда.\nЭслатиб ўтамиз, Эден Азар Испания Ла Лигасининг 2021/22 йилги мавсумида 9 та учрашувда майдонга тушган. Азар мадридликлар сафига 2019 йилда Лондоннинг “Челси” клубидан 115 миллион евро эвазига қўшилган эди.\n26 Ноябрь 13:02 52661\n26 Ноябрь 11:11 39585\n27 Ноябрь 19:00 37518\n25 Ноябрь 20:25 32982\n25 Ноябрь 08:20 32666


“Ўлдирса ҳам, ош ўлдирсин” — овқатланиш борасида айнан қандай хатоликларга йўл қўйяпмиз? - Hudud24.uz\nЯнгиликларМаҳаллий“Ўлдирса ҳам, ош ўлдирсин” — овқатланиш борасида айнан қандай хатоликларга йўл қўйяпмиз?\n“Ўлдирса ҳам, ош ўлдирсин” — овқатланиш борасида айнан қандай хатоликларга йўл қўйяпмиз?\n10:00 / 14-05-2022\nЎзбекистон аҳолиси нотўғри овқатланиш бўйича жаҳонда юқори ўринларда турар экан. Мазкур тадқиқот натижаларига эътироз билдира олмаймиз, албатта. Кейинги йилларда юртдошларимиз юрак-қонтомир, қандли диабет хасталигига кўп чалинмоқда. Кундалик ҳаётда атрофдагиларимиз мисолида кўриб-билиб юрибмиз.\nДунёда ҳар йили 11 миллиондан зиёд инсон айнан нотўғри таомланиш оқибатида вафот этади. Бу эса кашандалик қурбонларидан бирмунча кўп дегани. Таомномада мева-сабзавот ва дуккакли маҳсулотлар камайиб бориши организмнинг макро ва микро элементларга тўйинмаслигига сабаб бўлмоқда. Хўш, овқатланиш борасида айнан қандай хатоликларга йўл қўйяпмиз?\nШаҳноза ЖУМАНОВА, диетолог:\n– Кўпгина хасталиклар сабаби – ортиқча вазн экани ҳеч кимга сир эмас. Семириш қандай пайдо бўлади? Нотўғри овқатланиш, камҳаракатлилик, стресс оқибатида. Бугунги инсон фаолиятида жисмоний меҳнат улуши камайиб, ақлий меҳнат ҳиссаси кўпайиб бормоқда. Сарфланмаган калория эса организмда ёғ тўпланишига олиб келади. Шунинг учун кунига ярим соат бадантарбия ёки спортга вақт ажратиш айни муддао бўлади.\nОвқат қанчалик ёғли ёки ширин бўлса, одам ўзини шунча қулай ҳис қилади. Ҳар қандай тушунарсиз вазиятда чайнаш учун бирор нарса излашга мойиллик кучаяди. Тадқиқотларга кўра, аёллар кўпинча стрессни енгиш, эркаклар эса зерикишдан қутулиш учун таомланишга муккасидан кетадилар. Хуллас, ортиқча овқатланишга мойилликни тана эмас, мия келтириб чиқаради. Агар бу борада меъёрни билмасангиз, таомланиш кундалигини тутинг. Ўзингизга хос тўғри овқатланиш тартибини танлашингиз керак.\nРаҳматуллоҳ ДОНИЁР, журналист:\n– Туркияга келиб амин бўлдимки, қардошларимиз ёғли овқатлардан кўп ейишмайди, хамирли таомларни хуш кўришмайди, ҳазм оғир маҳсулотлардан узоқ туришади. Шунинг учун бўлса керак, ошқозон-ичак, жигар хасталиклари нисбатан сийрак учрайди. Асосийси, қорин қўйган эркаклар ва семириб кетган аёлларга камдан кам дуч келасиз.\nБизда аксарият эркаклар чойхонага қатнайди, гап ўйнайди. Тўйлар, амру маъруфлар, эҳсонларнинг саноғи кўп. Деярли ҳамма йиғинда ош тортилади: “Умрингдан бир кунинг қолса, ош е”, “Ўлдирса ҳам, ош ўлдирсин”. Шу тўкин дастурхонлар учун қанча вақт, қанча маблағ сарфланади. Бунинг устига, қанча асаббузарлик, қанча исроф…\nУзоқ йиллар Самарқанд давлат университетида турк тилидан дарс берган, ўзбек халқининг ҳаёти, маданияти ва турмуш тарзини яқиндан ўрганган ёзувчи Шароф Йилмаз “Регистон” телеканалига берган интервьюсида шундай деган эди:\n“Мен ўзбекларни жуда яхши кўраман, қалбимнинг тўрида бу халқ учун алоҳида жой бор. Лекин бир одатини ҳеч ўзимга сингдира олмадим: меҳмондўстликни ҳадидан ошириб юборишади, овқатланадиган вақт бўлмаса ҳам, қорин оч бўлмаса ҳам, қўша-қўша таом олиб келаверишади, дастурхон атрофида соатлаб ўтиришади. Бу жуда ёмон! Асосий ғами еб-ичишдан иборат бўлган, қимматли вақтини таомланиш маросимларида ўтказадиган миллатдан буюк авлодлар етишиб чиқиши қийин”.\nОрифжон КОМИЛОВ, педиатр:\n– Болани тўғри овқатлантиришни ҳали туғилмасиданоқ, яъни ҳомиладор аёлнинг таомланиш рационини коррекциялашдан бошлаш зарур. Бошқоронғилик, токсикоз ва бошқа баҳоналар билан турли ароматизаторлар, консервантлар ва концерогенлар мавжуд овқатларни, газли ва энергетик ичимликларни истеъмол қилишга ружу қўйилади. Газли ва энергетик ичимликлар ҳомиладор аёл қони таркибидаги кальций ва фосфор элементларининг пешоб орқали чиқиб кетишига, бу эса туғилажак боланинг суяк ва асаб тизими етарлича шаклланмаслигига сабаб бўлади.\nГарчи онанинг кўкрак сути етарли бўлса-да, болага учинчи-тўртинчи ойдан мева шарбатлари, банан ва йогуртга ўхшаш қўшимча овқатлар бера бошлашади. Бу ҳам мутлақо нотўғри. Гўдак ҳаётининг дастлабки олти ойи давомида имкон қадар кўкрак сути билан озиқлангани маъқул.\nЭмизикли аёлни қатъий парҳезда тутиш ярамайди. Эмишки, онанинг еган овқати боланинг ичини сурар эмиш. Минг афсуски, айрим тиббиёт ходимлари ҳам шу каби нотўғри тавсиялар беришмоқда. Аччиқ ва шўр, ҳайвон ёғи меъёридан ортиқ қўшилган овқатлар ейилмаса кифоя. Газли ва энергетик ичимликлар ҳам тавсия этилмайди.\nКейинги пайтда 1–5 ёшдаги болаларнинг кунлик рационида ароматизатор ва консервантлар бўлган нотабиий маҳсулотлар кескин кўпайиб кетди. Дудланган ва ярим дудланган гўшт, колбаса, сосиска каби егуликларни, шўр қоқ нон – кириешкиларни бериш, газли ичимликларни ниҳоятда кўп ичириш, рангли музқаймоқ ва ширинликларни едириш болаларда ошқозон-ичак, буйрак, асаб ва юрак-қонтомир касалликлари, камқонлик, авитаминоз ҳамда иммунотанқислик кескин кўпайишига сабаб бўлмоқда.\nФарзандларига ранг-баранг қоғозларда, ялтироқ ўрамларда қадоқланган сунъий, кимёвий овқат маҳсулотларини едираётган, газли ичимликларни ичираётган ота-оналарга қарата айтар эдимки, болангизга заҳар берманг!\nФозил ФАРҲОД, ёзувчи:\n– Кеча сузиш ҳавзасида Сардор деган йигит билан гурунглашиб қолдим. Аэропортда ишлар экан. Юртимизга келаётган 90 яшар япон сайёҳлари ҳақида гапирди. Кекса бўлишига қарамасдан чаққон ҳаракатланар, сафарда йўлдошсиз юрар экан. Сўнг умра ё ҳажга кетаётган 60 яшар ўзбеклар билан солиштирди: кўпчилиги семиз, сумкасини зўрға кўтаради, ёнидаги болалари ёрдамига муҳтож.\nМана, қаранг, икки миллат – икки манзара. Энди ўзингиз ўйланг, ким тўғри яшаяпти? Қайси миллат узоқ умр кўряпти? Шунақа гап бор: японлардан кимдир 100 ёшда ўлиб қолса, ҳаммаси ёш кетди, деб йиғлашаркан. Бизнинг эса 100 дан биримиз 100 ёшга етамиз ё йўқ.\nЯнвар ойи бошида мен ҳам 111 кило эдим. Шу пайтгача ҳеч қачон тўғри овқатланиш қоидаларига амал қилмаганман. Бу ҳақда ўйламаганман ҳам. Қон босимим доимий 140/100 бўлиб қолганини билгач, бу ортиқча вазн сабабли эканини ич-ичимдан ҳис қилдим ва таомланишни тартибга солдим. Сув ичиш, кўкат, мева ва сабзавотлар ейишни кўпайтирдим, нонни камайтирдим. Кунига 10 000 қадам юриш ва уч-тўрт кунда бир марта 1000–1500 метр сузишни одатга айлантирдим.\nНатижада 4 ой давомида 111 килодан 95 килога тушдим. Қон босимим ҳам 120/80 бўлди-қолди. Яшашга, ижодга иштиёқим ошди. Руҳиятим кўтарилди. Соғлом турмуш тарзининг таъмини тотдим. Ҳаётнинг бу томони жудаям ёрқин экан. Энди бир умр шундай яшамоқчиман. Насиб этса, японлардай 100 ёшдан ошмоқчиман.


Сизни Ўзбекистон Республикаси Президенти лавозимига киришганингиз билан самимий табриклашга ижозат бергайсиз. ўоят масъулиятли фаолиятингизда Сизга омад ва улкан муваффақиятлар тилайман.\nМамлакатларимиз ўртасидаги мавжуд дўстлик муносабатларини янада кенгайтиришимиз ва ривожлантиришимиз зарур.\nЎзбекистонда демократик, ҳуқуқий ва фуқаролик жамиятини мустаҳкамлашда Сизга куч-ғайрат тилайман. Сиз бу борада бундан буён ҳам Германиянинг ҳамкорлиги ва қўллаб-қувватлашига ишонишингиз мумкин.\nСиз, Жаноби Олийларини Ўзбекистон Республикаси Президенти этиб сайланганингиз билан муборакбод этишдан ғоят мамнунман.\nСиз, Жаноби Олийлари Бош вазир лавозимида фаолият кўрсатган пайтингизда мамлакатни ижтимоий-иқтисодий ривожлантириш бўйича илгари сурган ташаббусларингизни Ўзбекистон ҳукумати изчил давом эттиришига тилакдошман.\nМамлакатларимиз ўртасидаги алоқалар, айниқса, яқинда кучга кирган Савдо-иқтисодий ҳамкорлик тўғрисидаги ва Қишлоқ хўжалиги соҳасида ҳамкорлик тўғрисидаги битимлар инобатга олинганда, улкан салоҳиятга эга эканини таъкидлашни истардим.\nЖаноб Президент, Сиз билан ҳамкорликда мамлакатларимиз ўртасидаги самимий муносабатларни янада кенгайтириш учун бор куч ва имкониятларимни ишга солишга қатъий интиламан.\nСизга бўлган юксак эҳтиромимни қабул қилгайсиз.\nБразилия Федератив Республикаси Президенти.\nЎзбекистон Республикаси Президенти этиб сайланганингиз муносабати билан Сиз, Жаноби Олийларига Жазоир халқи, ҳукумати ва шахсан ўз номимдан самимий табрик ва эзгу тилакларимни йўллаб, юртингиз равнақи йўлидаги фаолиятингизда муваффақиятлар тилашдан беҳад хурсандман.\nЎзбекистон халқининг ўтиш давридаги юқори масъулияти ҳукумат бошқарувининг равон кечишига замин яратганини алоҳида таъкидлайман.\nЎзбекистон халқининг Сизга бўлган тўлиқ ишончи мамлакатингизни барча соҳаларда ривожлантириш йўлидаги фидокорона фаолиятингиз ҳамда юрт тинчлиги ва барқарорлигини таъминлашингизга бўлган ишончининг ёрқин ифодасидир.\nФурсатдан фойдаланиб, давлатларимиз ўртасидаги мавжуд ҳамкорлик ва дўстлик ришталаридан мамнунлигимни изҳор этиб, дўст мамлакатларимиз ва халқларимиз манфаатлари йўлида барча соҳаларда ҳамкорлик муносабатларимизни юқори поғоналарга олиб чиқиш тарафдори эканимни таъкидлайман.\nЖаноби Олийлари, самимий эҳтиромларимни қабул қилгайсиз!\nЖазоир Халқ Демократик\nСизни Ўзбекистон Республикаси Президенти этиб сайланганингиз билан Халқаро олимпия қўмитаси номидан табриклайман. Президент лавозимига киришганингиз муносабати билан Сизга ва бутун Ўзбекистон халқига энг эзгу истакларимни изҳор этишга ижозат бергайсиз.\nХалқаро олимпия қўмитаси Ўзбекистон Миллий олимпия қўмитаси билан самарали ҳамкорликни давом эттиришдан манфаатдор.\nБирлашган Миллатлар Ташкилотининг Барқарор ривожланиш мақсадларида таъкидланганидек, спорт тинчлик ва тараққиётни мустаҳкамлашга хизмат қиладиган муҳим омилдир. Спорт Ўзбекистон ривожига муносиб ҳисса қўшмоқда. Бунга биз Ўзбекистон Миллий олимпия қўмитаси билан ҳамкорлигимиз туфайли яққол гувоҳ бўлиб турибмиз.\nСизни Ўзбекистон олимпия терма жамоаси «Рио — 2016» олимпия ўйинларида муваффақиятли иштирок этгани билан табриклашга ижозат бергайсиз. Мамлакатингиз спортчилари юксак натижалари билан бутун Ўзбекистон халқига катта қувонч ва ғурур бағишлади.\nЖаноби Олийлари, Сизни Президент этиб сайланганингиз билан яна бир бор муборакбод этишга рухсат бергайсиз. Сизга ва халқингизга улкан муваффақиятлар тилайман. Сизга бўлган юксак ҳурмат ва эҳтиромимни қабул қилгайсиз.\nЮНЕСКО Бош директори — Ирина Бокова\nЖаҳон божхона ташкилоти Бош котиби — Кунио Микурия\nБМТнинг наркотик моддалар ва жиноятчиликка қарши курашиш бошқармаси Бош директори — Ижрочи директори — Юрий Федотов\nБельгия Қироллиги парламенти Вакиллар палатаси раиси — Зигфрид Браке\nЕвропа парламенти депутати, Европарламентнинг Марказий Осиё мамлакатлари ва Мўғулистон билан ҳамкорлик делегацияси аъзоси — Исмоил Эртуг\n«Кувайтнинг бахтли оиласи» жамияти раиси — Шайх Фариха ал-Аҳмад ал-Жобир ас-Сабоҳ\n«Пиканол» компаниялар гуруҳининг бошқарувчи директори — Люк Так\n«Claаs Central Аsian Investment GmbH» компанияси ижрочи директори, «Claаs» бошқаруви аъзоси — Бернд Людевиг\nРоссия нефть-газ саноатчилари уюшмаси кенгашининг раиси — Юрий Шафраник\nВильгельм номидаги Вестфаль университетининг Германистика институти директори — профессор Томас Томасек


Марказий Осиё давлатларида COVID-19 билан боғлиқ вазият қандай - 03.01.2021, Sputnik Ўзбекистон\nМарказий Осиё давлатларида COVID-19 билан боғлиқ вазият қандай\nТожикистонда 31 декабрь ва 1 январь кунлари касалланиш кузатилмади. Қозоғистонда ўтган суткада 700 дан зиёд кишида коронавирус аниқланди. 03.01.2021, Sputnik Ўзбекистон\nТОШКЕНТ, 3 янв — Sputnik. Ўзбекистон, Қирғизистон ва Тожикистонда коронавирус билан касалланиш ҳолатлари кескин камайгани кузатилмоқда.2 январь куни Ўзбекистонда 49 кишида коронавирус аниқланди. Мамлакатда касалланганларнинг умумий сони 77 231 етган. Шулардан 75 358 (98 фоиз) нафари тузалиб кетган. Жами 614 киши вирус қурбонига айлаган.Қирғизистонда ўтган кун давомида 91 киши ковид юқтириб олгани аниқланди. Пандемия бошлангандан буён 81 305 киши касалланган, шулардан 76 563 нафари соғайиб кетган. Мамлакатда коронавирус қурбонлари сони 1359 нафарни ташкил этмоқда.Тожикистонда ҳам коронавирус билан касалланиш камаймоқда. Мамлакат ССВ 31 декабрь ва 1 январь кунлари ҳеч кимда коронавирус аниқламаганини хабар қилди. 2 январь куни эса фақат 4 кишида инфекция аниқланган. Ҳозир мамлакатда коронавирус билан касалланганларнинг умумий сони 13 300 нафарни ташкил этмоқда. Шулардан 12 939 нафари (97,2 фоиз) тузалиб кетган. 90 беморни вирус бевақт ҳаётдан олиб кетган.Ўтган кун давомида Қозоғистонда коронавирус билан касалланган 714 киши қайд этилган. Мамлакатда жами 156 934 киши коронавирус юқтириб олган, шулардан 143 958 нафари соғайиб кетишга муваффақ бўлган. 2262 киши коронавирус оқибатлари туфайли вафот этган.Туркманистонда коронавирус расман қайд этилмаган.\nтожикистон, қозоғистон, қирғизистон, ўзбекистон, марказий осиё, covid-19 умумжаҳон пандемияси\n14:42 03.01.2021 (янгиланди: 16:45 01.04.2021)\nТожикистонда 31 декабрь ва 1 январь кунлари касалланиш кузатилмади. Қозоғистонда ўтган суткада 700 дан зиёд кишида коронавирус аниқланди.\nТОШКЕНТ, 3 янв — Sputnik. Ўзбекистон, Қирғизистон ва Тожикистонда коронавирус билан касалланиш ҳолатлари кескин камайгани кузатилмоқда.\n2 январь куни Ўзбекистонда 49 кишида коронавирус аниқланди. Мамлакатда касалланганларнинг умумий сони 77 231 етган. Шулардан 75 358 (98 фоиз) нафари тузалиб кетган. Жами 614 киши вирус қурбонига айлаган.\nҚирғизистонда ўтган кун давомида 91 киши ковид юқтириб олгани аниқланди. Пандемия бошлангандан буён 81 305 киши касалланган, шулардан 76 563 нафари соғайиб кетган. Мамлакатда коронавирус қурбонлари сони 1359 нафарни ташкил этмоқда.\nТожикистонда ҳам коронавирус билан касалланиш камаймоқда. Мамлакат ССВ 31 декабрь ва 1 январь кунлари ҳеч кимда коронавирус аниқламаганини хабар қилди. 2 январь куни эса фақат 4 кишида инфекция аниқланган. Ҳозир мамлакатда коронавирус билан касалланганларнинг умумий сони 13 300 нафарни ташкил этмоқда. Шулардан 12 939 нафари (97,2 фоиз) тузалиб кетган. 90 беморни вирус бевақт ҳаётдан олиб кетган.\nЎтган кун давомида Қозоғистонда коронавирус билан касалланган 714 киши қайд этилган. Мамлакатда жами 156 934 киши коронавирус юқтириб олган, шулардан 143 958 нафари соғайиб кетишга муваффақ бўлган. 2262 киши коронавирус оқибатлари туфайли вафот этган.\nТуркманистонда коронавирус расман қайд этилмаган.\nКечаПентагон делегацияси Тошкентда: Ўзбекистон америкалик ҳарбийларга нима учун керак\nКечаСурхондарёда ўқувчи қизнинг зўрланиши: иш юзасидан жиноий иш очилди\nКечаЎзбекистонда бир кунда рекорд даражадаги киши COVID-19 га қарши эмланди\nКечаРоссия қирувчиси яна Америка “жосусини” тўхтатиб қолди


Немис компанияларининг манфаатли таклифлари\nВилоят ҳокими Ўмирзақ Шўкеев Германия Федератив Республикасининг Фавқулодда ва Мухтор элчиси Тило Клиннер бошчилигидаги Германия Иқтисодиёт уюшмасининг делегатлари билан учрашди. Тило Клиннер немис компаниялари рақамлаштириш, электр энергияси ишлаб чиқариш, иситиш тармоқлари ва сайёҳлик соҳасига сармоя қуйишдан манфаатдор эканликларини айтди.\nЧунончи, Германияда энергетика соҳасида 15 йилдан буён фаолият юритаётган “ILF Business Consult” компаниясининг ижровий директори Адреас Линке Туркистон ҳудудида яшил иқтисодиётга асосланган, қуёш энергиясидан қувват ишлаб чиқарадиган гибрид электр станциясини қуриб, махсус парк бунёд этишга тайёрлигини билдирди. “Bosch” корхонаси вакили Владимир Коломицин ва “Petroline” холдинги бош директори Андреас Штумпф ҳам ҳамкорликка шай эканлигини маълум қилишди.\nВилоят раҳбари делегация аъзоларига миннатдорчилик билдириб, икки томонлама шериклик йўлга қўйилишини айтди.\n– Туркистоннинг Бош режаси тасдиқланди. Ҳозирги кунда қурилиш, ичимли сув билан таъминлаш, иситиш тизими ва йўл қуришга сармоя жаоб этиш, махсус иқтисодий минтақаларда завод қуришингиз мумкин. Германия технологиясини дунё тан олган, шу сабабли ҳамкорлик ўрнатишдан манфаатдормиз. Асосийси, лойиҳалар экологик тоза, сифатли, баҳоси эса ҳамёнбоп бўлиши керак, – деди Ўмирзақ Естайули.\nТуркистон вилояти ҳокимининг матбуот хизмати, 2019-05-27, 10:57 69\nФильм тақдимоти ўтди 27


АО Беруний «Yog'gar» - Корпоратив бошқарув тизимини бахоловчи ташкилот танлови\n«YOG”GAR» AKSIYADORLIK JAMIYATI\n«Yog’gar» акциядорлик жамияти 2017 йил якунлари бўйича жамиятнинг корпоратив бошқарув тизимини бахоловчи дахлсиз ташкилотни танлаб олиш учун танлов эълон қилади. Танловда иштирок этиш учун таклифларни 2018 йилнинг 11 январидан 2018 йил 30 январига қадар кабул қилинади.\nТанловда иштирок этиш истагини билдирган хўжалик субъектларидан қуйидаги ҳужжатларни тақдим этишлари сўралади:\n1. Хужалик субъектларининг Корпоратив бошқарув тизимини бахолаш хуқуқини берувчи белгиланган тартибдаги рухсатноманинг (сертификат, лицензия) нусхаси;\n2. Иштирокчининг давлат руйхатидан ўтганлиги тўғрисидаги гувохноманинг нусхаси;\n3. Кўрсатилган хизмат хаққининг миқдори кўрсатилган холда бериладиган тижорат таклифи;\n4. Иштирокчилар ўзлари лозим деб билган бошка маълумотлар.\nТаклиф ва ҳужжатларни жамиятнинг расмий веб-сайти: www.yog’gar.uz ёки жамиятнинг электрон манзили: beruni_aoyoggar@bk.ru почтасига ва Кораколпогистон Республикаси,Беруни тумани, Курувчилар кучаси №12 уй манзилига юбориш сўралади:\nТанлов ҳужжатлари қабул қилиниши тугагандан сўнг 15 (ўн беш) иш кун ичида ўтказилади. Танлов натижалари жамиятнинг расмий www.yog’gar.uz веб-сайтида маълум қилинади. Танлов ғолибига хабар танлов ўтказилгандан сўнг 5 (беш) иш кун ичида кўрсатилган манзилга (электрон почта ва юридик манзилига) юборилади.\nҚўшимча маълумотларни (+99898- 279- 05-58) абонент рақами орқали жамиятнинг корпоратив муносабатлар бўлимига мурожаат қилиб олишингиз мумкин.


Тошкент давлат педагогика университети талабасида коронавирус аниқланди - EFFECT.UZ\n. 21:00 | 23.01.2021\nКеча, 22 январь куни тиббий ташхис натижаларига кўра, Тошкент давлат педагогика университети Рус тили ва адабиёти факультети талабасида коронавирус инфекцияси аниқланди. Бу ҳақда университет Матбуот хизмати хабар берди.\nМаълум қилинишича, ушбу талаба билан алоқа қилганлар ва факультет ҳудудидаги бошқа барча талабаларга 14 кун давомида ўз-ўзини изоляция қилиш режимини ўтказиш тавсияси берилган.\nЎқув биносининг 4-қаватидан фойдаланаётган Рус тили ва адабиёти факультети ҳамда Хорижий тиллар факультетида ҳам ушбу назорат чоралари жорий қилинди. Бунда оффлайн тартибда таълимга қайтган Рус тили ва адабиёти, Хорижий тиллар факультетларининг барча 1-курс талабалари эндиликда 14 кун давомида таълимни масофавий тартибда олишлари белгиланди.\nКеласи ҳафтадан (24.01.2021) ушбу иккала факультетнинг 2-3-4-курс талабалари қишки сессия якуний имтиҳонларини онлайн тартибда топширадилар. 1-курс талабалари эса икки ҳафтадан кейин (08.02.2021) имтиҳон топшириш учун оффлайн таълимга қайтадилар.\nРус тили ва адабиёти, Хорижий тиллар факультети бинолари, кириш-чиқиш жойлари ва ҳудудлари тўлиқ изолацияга олинган бўлиб, у ерда 1 ҳафта мобайнида тиббий-санитария тозалаш ишлари амалга оширилади. Ушбу факультетларнинг ҳудуди тўла ёпилган ва назоратга олинган.\nҚолган барча факультетлар талабалари тўлиқ тартибда оффлайн таълим дарсларини ва оффлайн тарздаги имтиҳон топшириш жараёнлари давом эттирадилар. Бунинг учун барча биноларнинг кириш ва чиқиш жойлари ҳар бир факультет ва курслар учун алоҳида маршрутлар асосида белгиланган йўлаклар орқали амалга оширилишига риоя қилинади.\nУниверситетнинг барча кириш-чиқиш жойлари, бино ва ҳудудлари тана ҳароратини ўлчовчи махсус технологик тиббий асбоблар ва санитария воситалари билан тўлиқ жиҳозланган. Университетда махсус тиббиёт ходимлари ва шифокорлар гуруҳи мунтазам фаолият кўрсатмоқда. Ўқув биноларида ва талабалар турар жойларида фавқулодда ҳолатлар учун изоляторлар ташкил этилган ва етарлича керакли дори-дармонлар сотиб олинган. Вазият тўлиқ назоратга олинган, хавотирланишга ҳожат йўқ.\nTeglar:Коронавирус, Тошкент давлат педагогика университети\nБоғдод кўмир омбори масъулларига нисбатан жиноят иши очилди\nЎзбекистонда коронавирусдан вафот этганлар сони очиқланди\nЙил охиригача аҳолининг катта қисми коронавирусга қарши эмланади


ЎзА - Профилактик ҳисобда турган 70 нафар ёш рўйхатдан чиқарилди\nПрофилактик ҳисобда турган 70 нафар ёш рўйхатдан чиқарилди\n29.08.2018 18:38 Чоп этиш версияси\nҚашқадарё вилоятида вояга етмаганлар ўртасида ҳуқуқбузарликларнинг олдини олиш, профилактик ҳисобда турувчи ёшларни тўғри йўлга солиш, уларни спорт ва касб-ҳунарга жалб этиш борасида салмоқли ишлар амалга оширилмоқда.\nХусусан, Ўзбекистон ёшлар иттифоқи Қашқадарё вилоят кенгаши томонидан ички ишлар бўлимларида профилактик ҳисобда турган вояга етмаганлар, уларнинг ота-оналари ва яқинлари иштирокида мунтазам профилактик учрашувлар ўтказиб келинмоқда.\nЖорий йил 15-24 август кунлари “Шўртаннефтгаз” масъулияти чекланган жамияти тасарруфидаги Яккабоғ туманида жойлашган “Шўртан қалдирғочи” оромгоҳида ички ишлар идораларида профилактик ҳисобда турувчи вояга етмаганлар учун тарбия ва спорт-соғломлаштириш оромгоҳи ташкил этилди.\nОромгоҳда болаларнинг мазмунли дам олиши учун маданий, маънавий-маърифий, спорт-соғломлаштириш ҳамда ҳуқуқий маданиятни оширишга қаратилган тадбирлар, амалий машғулотлар, ўқув семинарлари, давра суҳбатлари ва учрашувлар ўтказилди. Ички ишлар идораларида профилактик ҳисобда турувчи 122 нафар вояга етмаган бола турли тадбир, танлов ва лойиҳаларда фаол қатнашди. Жиноятчилик кўчасига адашиб кириб қолганини англаб етган болаларнинг 70 нафарига Ўзбекистон ёшлар иттифоқи Қашқадарё вилоят кенгаши томонидан ижобий тавсияномалар берилиб, муддатидан олдин ҳисобдан чиқариладиган бўлди.\n– Оромгоҳда болаларни дам олдириш давомида профилактик ҳисобда турган вояга етмаганлар билан якка тартибда суҳбатлар ўтказилди, – дейди Ўзбекистон ёшлар иттифоқи вилоят кенгаши бўлими мудири Маҳлиё Шукурова. – Уларнинг қизиқиши ва истеъдоди ҳисобга олиниб, Ёшлар марказидаги тўгаракларга йўналтирилди. Боиси, ҳеч ким онадан жиноятчи ёки хулқи бузуқ бўлиб туғилмайди. Оиладаги муносабат ва турли ташқи омиллар таъсирида нотўғри йўлга адашиб кириб қолади. Бизнинг мақсадимиз ана шундай болаларни тўғри йўлга солиб, истеъдодини намойиш этишига имконият яратиб бериш.


Меҳмондорчилик 45 — Dilkashradio.com\nАссалому алейкум азиз радиотингловчиларимиз. Бугун биз сизлар билан Раббимиз бизга қолдирган буюк амрлари ҳақида мулоҳоза қиламиз. Ўйлайманки бу амрлар сизларга аён: “Раббинг бўлган Худовандни бутун қалбинг билан, бутун жонинг билан, бутун онгинг билан ва бутун қувватинг билан севгин” ва “Ўзгани ўзинг каби севгин”. Нима деб ўйлайсизлар, бу амрларнинг меҳмондорчилик билан алоқаси борми? Ҳа, албатта бор. Чунки севги бу нафақат хис-туйғуларимиздир, севги қилган ишларимиз, хатти-ҳаракатларимиз орқали ўзини намоён қилади.\nМуқаддас Китобда меҳмондорчиликнинг кўплаб намуналари мавжуд. Ва улардан бири бу Лидия исмли художўй бир аёлдир. Ҳаворийлар китобининг ўн олтинчи бобида шундай ёзилган: “Лидия ўзининг уй аҳли билан бирга сувда имон келтирганидан сўнг, бизни меҳмон қилмоқчи бўлди. “Агар сизлар мени Раббимиз Исога имон келтирган деб ҳисобласангизлар, уйимга кириб ўтиринглар”, — деб бизни кўндирди”. Лидия Худонинг хизматчиларига қандай қимматли ёрдамини етказа олишини тушунарди. Биринчидан Лидия уларга ғамҳўрлик қилиб текин бошпана билан таъминлади, иккинчидан эса овқат тайёрлаш ташвишларидан уларни озод қилди. Учинчидан улар хизматга кўпроқ вақт ажрата олишларига имконият яратиб берди. Буларнинг ҳаммаси севгининг самарасидир. Чунки бу аёлнинг ўз фаолияти бор эди. Лидия алвон тўн сотувчиси эди. Бу дегани, у жуда банд аёл эди, чунки тадбиркорлик кўп вақтни олади. У шундай ҳам айтиши мумкин эди: “Меҳмонларни кутишга вақтим йўқ, совдам тўҳтаб қолади. Уларни кимдир бошқаси меҳмон қилсин”. Бироқ Хушхабар уни юрагига тегди ва у Худонинг Каломи ёйилишига ўз хиссасини қўшмоқчи бўлди. Меҳмондорчиликни билдириб у шу тариқа Худованд унга нажот бергани учун Худога ўз миннатдорчилигини билдирди. Бу ҳавас қилишга арзийдиган намунадир.\nБиласизларми, оҳирги вақтларда меҳмондорчилик бизнесга айланди. Бу жуда ачинарли хол. Ибодатхонада қандайдир семинар ўтқазилса, келгинди биродарлар фақат тўнаши учун ўша ибодатхона аъзолари , неча пўл берасиз, деб сўрайдилар. Агар пул кам ёки умуман берилмаса, улар ҳатто рад жавобини беришади. Мен айтмоқчи эмасман бу учун пул олиш гуноҳ деб. Агар мезбон сизни пул билан марҳаматласа буни қабул қилсангиз бўлади, чунки у сизни чин юракдан марҳаматламоқчи бўлади. Бу Худонинг мукофоти деб ҳам айтишимиз мумкин. Лекин пулдан ҳам ортиқ мукофотлар бизни Осмонда кутяпти.\nШунинг учун ҳаворий Павлус айтганидек, “Аввало бир-бирингизни ихлос билан севинглар. Чунки севги кўп гуноҳларни ювади. Ўзаро зорланмай меҳмондўстлик қилинглар. Худо сизларга ҳар турли қобилият берган. Ҳар бирингиз шу қобилиятингизни ишга солиб, бир-бирингизга хизмат қилинглар, Худонинг бой эҳсонларини парвариш қилувчилар каби кун кечиринглар”. Демак, севги билан меҳмондўстлик орасида жуда яқин алоқа бор. Ҳаворий Павлус бизларни, яъни масиҳийларни бир биримизни севишга, бир биримиз учун ибодат қилишга, ғамҳўрлик қилишга, бир биримизга хизмат кўрсатишга, далда, насиҳат беришга, ва ниҳоят меҳмондўст бўлишга чорлаяпти. Ва шундагина биз Масиҳнинг баданида тўлиқ ҳаёт кечира оламиз. Ҳайр омон бўлинглар!\nМеҳмондорчиликни кенгайтирамиз 18


Шерали Жўраев "Аҳмадбойни танимаган" - BBC News O'zbek\nШерали Жўраев "Аҳмадбойни танимаган"\nФото муаллифлик ҳуқуқи youtube\nImage caption Шерали Жўраев 'Аҳмадбой пирамидасининг абонентларидан' бўлгани иддао қилинган\nЎзбекистон Халқ Артисти Шерали Жўраевнинг вакили унинг "Аҳмадбой пирамидаси"га асос солган чинозлик Аҳмад Турсунбоевнинг мижозлари орасида бўлгани ҳақидаги даъволарни рад этди.\nТаниқли ҳофизнинг ҳозирда Ўзбекистон ташқарисида, дам олишда эканини айтган вакилнинг сўзларига кўра, улар пайшанба куни Ўзбекистон давлат телеканаллари орқали намойиш этилган "Аҳмад васвасаси" номли ҳужжатли филмда янграган иддаолардан таажжубга тушганлар.\nБи-би-си суҳбатлашган ҳофизнинг яқинлари ҳам унинг Аҳмад Турсунбоевни танимагани ва у билан ҳеч қандай муомаласи бўлмаганини урғулашмоқда.\nУларнинг сўзларига кўра, "Шерали Жўраевни яқиндан билган инсонлар унинг ҳеч қачон бу каби ишга аралашмаслигини яхши билишади".\nАйни пайтда ҳофизнинг яқинлари унинг Аҳмад Турсунбоевнинг тадбирида иштирок этганини тасдиқлашди.\n"Ўртоқлари айтганди, бориб, бирпасда қайтиб келдилар. "Тушунмадим, детдомгами, аллакимга ёрдам бериб юрган бир ёш бола экан", деб айтдилар дейди Шерали Жўраевнинг яқинларидан бири.\nШерали Жўраевнинг вакили ЎзТВ да намойиш этилган ҳужжатли филм юзасидан ўз юристлари билан маслахат қилишгани ва қандай жавоб бериш масаласини муҳокама этаётганларини билдирди.\nУникини бунга, буникини унга, шунақа қилиб, кириб кетганман\nПайшанба куни кечки пайт давлат телеканаллари орқали намойиш этилган кўрсатувда "Chinoz Avto Hamkor" ширкатининг юристи деб таништирилган О.И. исмли гувоҳ Аҳмад Турсунбоев бошқарган молиявий пирамида мижозлари орасида катта -катта лавозимдаги шахслар ва "катта-катта артистлар" ҳам бўлганини айтиб, Ўзбекистон Халқ Артисти Шерали Жўраев ҳамда қизиқчи Мирзабек Ҳолмедовлар номини тилга олган.\nФилмда Шерали Жўраев Аҳмад Турсунбоев уюштиргани англашилган тадбирда қўшиқ айтаётган, шунингдек, бошқа бир санъаткор, қизиқчи Обид Асомов қадаҳ кўтариб турган саҳналар намойиш этилган.\n15 июн куни Ўзбекистон ҳуқуқ-тартибот идоралари чинозлик 38 ёшли тадбиркор Аҳмад Турсунбоевни ҳибсга олган.\n30 июн куни эфирга узатилган кўрсатув, хали тергов жараёни давом этаётганига қарамай, фош этувчи оҳангда тайёрланган.\nБошловчининг овози айбномадек янграган филмда ўнлаб гувоҳлар билан бир қаторда, Аҳмад Турсунбоевнинг ўзи ҳам пайдо бўлади ва ўзини банкрот деб эълон қилади.\n"Уникини бунга, буникини унга, шунақа қилиб, кириб кетганман. Тўғриси, энди банкротга учрадим. Пул етказиб беролмадим. Секин-секин, машанақа қилиб, кўпайиб кетди. Ҳозир, данний момент қанча одамлигини билмайман", - дейди айбланувчи сифатида таништирилган Аҳмад Турсунбоев.\nImage caption "Банкрот бўлдим. Пушаймонман..."\nАҳмад Турсунбоевни ҳибсга олиш чоғида унинг уйидан 13 миллиард 139 миллион сўм ва 12 миллион АҚШ доллари мусодара қилингани айтилган.\nФилмда Аҳмадбойнинг "бир неча ой ичида қад кўтарган вилласи", унга тегишли экани айтилган қимматбаҳо машиналар намойиш этилган.\nБошловчи Аҳмадбойнинг бир неча 100 миллион турадиган Cadillac русумли машинада шаҳар кезишни ёқтирганини ҳам айтади.\nФилмнинг кулминациясида Аҳмад Турсунбоев мижозларидан узр сўрайди.\n"Мен аҳолидан узримни сўрайман. Қилган ишимдан пушаймонман", дейди у.\nАммо на унинг ўзи ва на филм муаллифлари ҳибсга олиш чоғида мусодара қилинган миллионлаб маблағларнинг тақдири нима бўлиши, аҳолининг омонатлари қайтарилиб-қайтарилмаслиги ҳақида ҳеч нарса дейишмайди.\nФилм бошловчиси агар фирибгарлик "ўз вақтида фош этилмаганида, яна минглаб одамлар жабр кўриши мумкин эди", дейди.\nХалқ орасида Аҳмадбой номини олган Аҳмад Турсунбоевнинг молиявий пирамидаси фош этилгунича 4-5 йил фаолият олиб борган ва ўн минглаб мижозларга хизмат кўрсатган.\nФилмда "Chinoz Avto Hamkor" масъулияти чекланган жамиятнинг ҳисобчи ва қоровуллари деб таништирилган шахсларнинг гувоҳлик беришича, Аҳмад Турсунбоевнинг олдига кунига 500-600 нафаргача одамлар келишган.\n"Вазият шу даражага бориб етдики, одамлар пул топшириш учун Аҳмаднинг эшигида икки кунлаб навбат кутадиган бўлишди", дейилади филмда.\nImage caption Мусодара қилинган пулларнинг эгаларига қайтарилиши ҳақида гап-сўз йўқ\n"Шундай муҳит яратилганки, бу ерга келган мижоз ўзини банкка омонат қўйгани келгандай ҳис қилади. Эшик олдида 4-5 нафар қоровул, ҳар томонда кузатув камералари, ҳужжат орқали ичкарига киритилган. Ичкарида эса банкларда бўлгани каби саҳналар мижозда ҳеч қандай шубҳа қолдирмайди".\nФилм муаллифларининг айтишича, Аҳмад Турсунбоев аввал ҳамма ишни бир ўзи бошқарган, кейин эса мижозлар сони кўпайиб боргани баробарида яқин қариндошлари ва маҳаллий аҳоли вакилларини ёллаган.\nЖумладан, унинг ёнида аввал катта-катта давлат идораларида ишлаган собиқ мулозимлар, хусусан, солиқ ва милициядан чиққан одамлар пайдо бўлишади.\nФилмда улардан икки нафари- Чиноз туман ҳокимининг собиқ ёрдамчиси ва Ўзбекистон Ички ишлар вазирлиги собиқ юқори мартабали зобити гувоҳлик беришган.\nУларнинг иккаласи ҳам Аҳмад Турсунбоевнинг "жиноий шериклари" сифатида айбланаётганлари айтилган.\nФилмда маҳаллий ҳокимият ва ҳуқуқ-тартибот идоралари шаънига ҳозирга қадар эшитилмаган танқидий фикрлар янграган.\nЖумладан, касби ўқитувчи бўлган аёл "Ҳоким, ички ишлар ҳозиргача Аҳмадбойни нега текширмади? Оддий халқ перашка сотса, солиқчи югуриб келади, нега Аҳмадбойни ҳеч ким ушламади ҳозиргача?" деган саволларни беради.\n"Мен виждонсиз мансабдор шахсларни айблайман", дейди В.В. исмли аёл.\nҲоким, ички ишлар ҳозиргача Аҳмадбойни нега текширмади?\nАммо филмда "виждонсиз мансабдор шахслар" кўрсатилмайди.\nБошловчи бу саволларни расмийларга ҳавола қилиш ўрнига уларни риторик бир шаклда қайтариш билан кифояланади, холос.\nФилмда бу ва бошқа, хусусан, аҳолининг пулларига нима бўлади, деган асосий саволга жавоб йўқ.\nАммо филм маҳаллий мансабдорлар, ҳуқуқ-тартибот идоралари вакилларини фирибгарлик ва жиноий амалларга нафақат кўз юмиб келганлик, балки шерикликда ҳам айблайди.\nАҳмад Турсунбоевнинг жияни деб таништирилган шахснинг айтишича, одамлар жуда катта риск қилишаётгани ва бир кун келиб "ҳаммаси шундай тугашини билишарди".\n"Одамлар хали ишинглар яхшими, яна пул топширсак бўладими, деб сўрашарди. Шундай бўлишини ҳамма аҳоли биларди", дейди "Chinoz Avto Hamkor"нинг собиқ ходими.\nImage caption Аҳмадбойнинг пирамидасидан банклар ҳам жабр кўргани айтилмоқда\nФилмда Аҳмадбойга шогирд тушиб "бири икки бўлган Юнусали"нинг ҳикояси берилган.\nАйтилишича, "молбозорда даллоллик қилган Юнусали" Аҳмадбойга шогирд тушгач, мисли кўрилмаган даражада бойиб кетган.\n"Ўртамиёна ҳаёт кечирган Юнусали 1-2 йил ичида данғиллама ҳовли қуриб, янги автомашиналар олиб, тўкин ҳаёт кечиргани осмондан тушган бахт эмаслиги кундай равшан", дейди бошловчи.\nФилмда жиноий суриштирув ва тергов ишлари давом этаётгани, Аҳмад Турсунбоев ва жиноий шериклари қилмиши учун жазо олиши урғуланади.\n"Аммо алданганлар, жабрланганлар-чи?" деб сўрайди бошловчи ва улар учун бу "аччиқ бир сабоқ" бўлишини айтади.\nФилмда Ўзбекистон мусулмонлари диний идораси раисининг ўринбосари, Шайх Абдулазиз Мансур Аҳмад Турсунбоевнинг фаолиятини судхўрлик дея баҳолаган.\nУламонинг сўзларига кўра, Ислом динида бу "Оллоҳ ва унинг Пайғамбарига уруш эълон қилиш"га тенглаштирилади.\nБи-би-сига маълум бўлишича, Ўзбекистон тарихида энг йирик молиявий пирамидани бошқаргани айтилаётган Аҳмад Турсунбоевдан жабр чекканлар орасида фақат жисмоний шахслар эмас, балки маҳаллий банклар ҳам бор.\nТошкентдаги Hamkorbank бошқарувига яқин манбаънинг сўзларига кўра, шу кунларда Аҳмадбой пирамидасидан зарар кўрган банкнинг Чиноздаги шўъбасини тафтишчилар босган.\nУлар банкдан кредит олиб, фоиз ишлаш учун Аҳмадбойга берган мижозларнинг ҳисобларини ўрганишмоқда.\nСуҳбатдошнинг сўзларига кўра, "Ҳамкорбанк" кўрган зарарнинг аниқ миқдори ҳозирча маълум эмас, аммо бу зарарни қандай қоплаш борасида банк раҳбариятига аллақачон кўрсатма берилган.\n"Энди банк ходимлари кечаси билан уйма-уй юриб, кредит олган одамлардан пулни қайтаришга ёки етказилган зарарни мулк билан қоплашга мажбурлашаяпти", деди Би-би-сининг Тошкентдаги манбаъси.\nУнинг сўзларига кўра, хатто банк ходимлари орасида ҳам кредит олиб, Аҳмадбойга берган ёки шахсий маблағларини пирамидага тиккан ҳоллар аниқланган.\nМолиявий пирамидалар 1990-йиллар бошида, Совет Иттифоқининг қулаши баробарида аҳолининг оммавий қашшоқлашуви ва банк-молия тизимининг фалажланиши манзарасида пайдо бўлган феномен сифатида билинади.\nТаҳлилчиларга кўра, Аҳмадбой молиявий пирамидасининг пайдо бўлиши ва ривожланишида аҳолининг Ўзбекистондаги банк тизими ва умумият-ла, молиявий ва иқтисодий институтларга ишончсизлиги катта рол ўйнаган.


15:15 / 14.12.2017\n12 декабрь куни Халқаро бизнес-марказида “Таълим ва тиббиёт соҳаларига инновацион технологияларнинг жорий этилиши” мавзусига бағишланган матбуот анжумани бўлиб ўтди.\nТадбир давомида иштирокчиларга икки инновацион лойиҳа — олий таълим муассасаларига кириш учун тайёргарлик тизими — Gotest.uz ҳамда тиббиёт тизимига замонавий технологияларни жорий этишга йўналтирилган — Askdoctor.uz лойиҳалари намойиш этилди.\nМазкур лойиҳа беморнинг касаллик тарихини онлайн сақлаш тизими бўлиб, онлайн режимида мутахассислардан саломатликка доир маслаҳатлар олиш ва шифокор қабулига онлайн ёзилиш имкониятини яратади.\nТизимда фойдаланувчилар шифокорларнинг ишига баҳо бериши асосида ўзига хос шифокорлар рейтинги яратилган. Эътиборлиси, врачлар қабулига онлайн ёзилиш мумкин. Бундан ташқари у хусусий клиникаларнинг хизматлари бўйича нарх-наволари билан танишиш имконини беради.\nAskDoctor тақдим этувчи ажойиб қулайликлар:\nБепул консултациялар олиш учун порталда оддий ва осон рўйхатдан ўтиш, кифоя.\nТиббий варақангиз ишончли ерда сақланади ва сиз ундан исталган вақтда фойдалана оласиз\nAskDoctorпорталинингAndroid, и на IOSплатформасида ишлайдиган қурилмалар учун мобил иловаси ҳам мавжуд.\nОнлайн тиббий варақа\nТизим доирасида махсус онлайн тиббий карта яратилган бўлиб, у турли йилларда амалга оширилган таҳлил, ташхис, шифокор тавсиялари каби маълумотларни ўзида сақлайди. Энди мобиль илова орқали исталган пайтда ўз тиббий картангизни кўздан кечириш мумкин. Онлайн тиббий варақа шифокор қабулига келганда таҳлил натижасини юклаб олиб, унга юбориш имкониятини беради.\nЯна бир эътиборли томони - сизнинг руҳсатингизсиз маълумотлар базасидаги ҳеч бир маълумот ошкор этилмайди.\nХасан Жўраев, Healthful диагностик маркази директори, уролог, андролог:\n"AskDoctor ҳозирда жаҳоннинг энг илғор мамлакатларида фойдаланиб келинадиган онлайн тизимга ўхшайди. Бугунги кунда мазкур лойиҳа беморлар учун катта қулайликлар ва имкониятлар яратиб беради. Ўзим шифокор бўлганлигим учун бу беморларим билан индивидуал ишлашга, ортиқча навбатлардан ҳоли бўлган ҳолда онлайн маслаҳатлар беришимга ёрдам беради. Шунингдек, эндиликда аноним тарзда беморлар исталган масала юзасидан савол беришлари мумкин".\nЖамоа томонидан йўлга қўйилган чегирмали МедКарталар кўзда кўринган хусусий клиникалар хизмати учун 5%дан 50 %гача чегирмаларга эга бўлишга имкон яратади. Уларни askdoctor.uz сайти ёки кўрсатилган телефон рақамлар орқали активация қилиб, бемалол фойдаланиш мумкин.\nХусусан, тизим орқали содда тилдаги тиббий энциклопедия билан жаҳон ва маҳаллий тиббиёт янгиликлари ҳамда турли акция ва чегирмалар, ҳафталик бепул тиббий кўриклар билан таниши имконияти мавжуд.\nGotest.uz — бўлғуси талабалар учун мўлжалланган бепул ижтимоий лойиҳа. Давлат тест маркази ходимлари билан ҳамкорликда яратилган мазкур ижтимоий IT лойиҳа абитуриентларга давлат тестларига тайёргарлик кўришда ёрдам беради. Ундаги 6000дан ортиқ тест саволлари ДТМ тестларига максимал даражада яқинлаштирилган.\nБундан ташқари мазкур тизим қуйидаги имкониятларни тақдим этади:\n• ЎзРнинг турли олийгоҳлари факультетларининг ўтиш баллари бўйича маълумотнома;\n• хатолар устида ишлаш – ўз хатоларини кўриш, тест тамомланганидан кейин тўғри жавоб билан танишиш, унинг талқини;\n• тўпланган баллар ёрдамида олийгоҳларга кириш йўналишларини танлаш бўйича тавсияга эга бўлиш.\nФойдаланувчи тайёргарлик даражасини, қандай йўналишларга мойиллигини синаб кўриши, факультетлар бўйича фанларни автоматик тарзда танлаши ва қатор бошқа қулайликларга эга бўлиши мумкин.\nТақдимот якунида барча меҳмонларга чегирмали тиббий онлайн карталари совға қилинди.


Сенат раиси Танзила Норбоева юқори палатанинг тўртинчи ялпи мажлисида «Сардоба» сув омборидаги техноген офат масаласида тўхталиб ўтди.\n«Сенат ҳукуматдан бугунги мажлисда Сардоба масаласида сўров қиладими, деб сўрашяпти. Бунга айтишим мумкинки, давлат раҳбари бир неча марта эълон қилдилар, Давлат хавфсизлик хизмати томонидан жиноий иш қўзғатилган, ҳозир тергов ишлари олиб бориляпти. Бу масала давлат раҳбарининг шахсий назоратида. Қаерда коррупция бўлган бўлса, қаерда қонун бузилиши бўлса, ҳаммасига, албатта, чора кўрилади.\nМуаммолар ҳаммаси ўзимизники, ҳал қилишда ҳам фақат ўзимиз ҳал қиламиз. Шу пайтда халқнинг уюшганини, бир-бирини қўллаб-қувватлашини кўрдик, биз раҳбарлар ҳам уюшиб, бир-биримизни қўллаб-қувватлаб, халқ муаммоларини ҳал қилишда ҳуқуқ-тартибот органларига ёрдам беришимиз керак.\nАгар ҳуқуқ-тартибот идораларида ҳам муаммолар бўлса, уларда ҳам беш қўл баравар эмас, бунинг ҳам чораларини биргаликда кўришимиз керак бўлади», дея Норбоеванинг сўзларини келтирмоқда Kun.uz мухбири.\nЯлпи мажлис давомида Танзила Норбоева тизимли муаммолар прокуратура аралашувидан кейингина ҳал бўлишини танқид қилди.\n«Тизимли муаммолар жуда ҳам кўп. Кўп масалалар прокуратура ишга аралашгандан кейингина ҳал бўляпти. Мисол учун, вояга етмаганлар масаласида 14,5 мингдан зиёд мансабдор шахс қонунни бузган, 77та жиноят аниқланган, 12 мингдан зиёд боланинг ҳуқуқлари тикланган. Нега прокуратура ишга аралашгандан кейин болаларнинг ҳуқуқлари тикланиши керак?\nШу йўналишда ишлаётган тизимлар – Халқ таълими, Ички ишлар, Соғлиқни сақлаш вазирликлари бор. Уларнинг фаолиятида катта муаммолар мавжуд.\nҚўмиталар тизимдаги муаммоларни прокуратура билан бирга таҳлил қилиб, қонунга ўзгартириш киритиш керакми, ишни такомиллаштириш бўйича янги механизм жорий этиш керакми, ҳамкорлик масаласини кучайтиши керакми – шу масалаларни кўриб чиқишлари керак.\nТизимли муаммоларни томири билан ҳал этмас эканмиз, ҳар йили прокуратура ҳисоботини эшитганимизда шу муаммолар яна қайд этилаверади; шунча чора кўрилди, деган ҳисоботни яна эшитаверамиз», деди Танзила Норбоева.


ЎзМУ — олий таълим муассасалари рейтингида биринчи ўринда! - Уч илдиз\nМазкур хушхабарда алоҳида қайд этилганидек, Ўзбекистон Миллий университети\nетакчи ўринни эгаллагани муносабати билан ҳурматли Ректоримиз Авазжон Мараҳимов бошлиқ барча ҳамкасбларимизни самимий муборакбод этиб, келгусида бундан-да улканроқ муваффақиятларга эришиш насиб этишини Яратган Эгамдан тилаб қоламиз.\nЖўшқин меҳнат жабҳасида Ректоримиз, проректорларимиз, декан ва айниқса тиниб-тинчимас кафедра мудирлари ҳамда профессор-ўқитувчиларимиз, тадқиқотчиларимизнинг фаолликлари таҳсинга лойиқдир. Аҳил ва жипслашган жамоамиз ҳар қандай улуғвор ишларга қодирлигини алоҳида таъкидласак арзийди.\nМинг тасанно, азиз ҳамкасбларим!\nPrevious story Келажакнинг ёрқин йўли


“Шифокор касалликлардан қўрқмаслиги керак”. Тиббиёт ходими “Ўзэкспомарказ”да беморларни даволаш тўғрисида\n«Шифокор касалликлардан қўрқмаслиги керак».\n«Ўзэкспомарказ»да беморларни даволаш тўғрисида\nУмумий амалиёт шифокори Имил Халитов «Ўзэкспомарказ»нинг жонлантириш бўлимида пневмония билан оғриган беморларни 15 кун давомида даволади. «Газета.uz» ундан 12 соатлаб ишлаш машаққатлари, қайси беморлар жонлантириш бўлимига ётқизилиши ва миллий соғлиқни сақлаш тизими коронавирус пандемиясига қанчалик қарши тура олганлиги тўғрисида сўради.\nТошкентдаги «Ўзэкспомарказ» кўргазма мажмуаси жойлашган майдонда коронавирусга шубҳа қилинган 500 нафар беморни жойлаштириш марказининг ташкил этилиши 19 июлда маълум бўлди. Бир ҳафта ўтгач, 750 ўринли худди шундай марказ пойтахтдаги Гимнастика саройида қад ростлади.\n«Газета.uz» «Ўзэкспомарказ»да пневмония билан оғриган беморларни даволаган ёш шифокор Имил Халитов билан мамлакатдаги меҳнат қилиш ва яшаш шароитлари, иш ҳақи ва соғлиқни сақлаш тизими тўғрисида суҳбатлашди.\nМен Тошкент тиббиёт академиясининг бакалавр даражасини тугатдим ва умумий амалиёт шифокори дипломини олдим. Ҳозир дерматовенерология йўналиши бўйича магистратурада ўқияпман.\nЯнгиликларда Зангиота юқумли касалликлар шифохонаси ва «Ўзэкспомарказ» коронавирус билан оғриган ва уни юқтирганликда гумон қилинган беморларни даволаш учун тиббиёт ходимларни ишга қабул қилаётгани тўғрисидаги эълон ўқиб эшиттирилди. Дастлаб Тошкент шаҳар ҳокимлиги «Ўзэкспомарказ» шифокорлари 15 кунлик сменада 15 миллион сўм, Зангиотада эса айнан шу даврда 25 миллион сўм олишлари мумкинлиги ҳақида хабар берган эди.\nМен Зангиотада ишлаш учун онлайн ариза топширдим. Aммо мени «Ўзэкспомарказ»га таклиф қилишди. Маълум бўлишича, тиббиёт ходимларининг иш ҳақлари тенглаштирилиб, ҳар қайси муассасада шифокорларга 25 миллион сўмдан тўланар экан.\nМенда коронавирусдан қўрқув йўқ эди. Ўйлашимча, ўша вақтга қадар мен аллақачон касал бўлиб, тузалган эдим, лекин онам ҳали ҳам ташвишда эдилар ва мени қўйиб юбормоқчи эмас эдилар. Мен ўша ерда бўлишим кераклигини айтдим.\nУмуман олганда, шифокор касалликлардан қўрқмаслиги керак. Касалланиб қолишдан қўрқса, унда шифокор бўлишдан нима наф? Шифокор одамларни даволаши ва касалликларга қарши курашиши керак.\nМен учта сабабни деб у ерга ишлашга бордим. Биринчидан, мен беморлар жуда кўплигини билардим. Марказлар очилиб, ўн минглаб захира ўринлар шунчаки яратилмайди. Иккинчидан, мен шартнома пулини тўлашим керак, ота-онамнинг бўйнида ўтиришни хоҳламайман. Шунинг учун пул ҳам муҳим эди. Ва ниҳоят, бу жуда ажойиб тажриба ва янги одамлар билан танишиш имконияти эди.\n31-июль куни кечқурун мен дипломимни, ҳужжатларимни ва ҳар эҳтимол, нарсаларимни олиб, «Ўзэкспомарказ»га бордим. Мендан ташқари яна 15 киши иш топиш учун келишган экан, ишга олинганлар шартнома имзолашди. Унинг шартлари оддий эди: 15 кун давомида 25 миллион сўмга юқори сифатли тиббий хизмат кўрсатиш.\nИшлаш истагида бўлганлар кўпчилик эди. Мен ҳатто талаб таклифдан ошиб кетди деган бўлардим. Дўстларим марказга қандай қилиб ишга жойлашиш мумкинлигини сўрашарди. Менимча, бу иш ҳақи билан боғлиқ. Ҳар қалай, поликлиникада ойига 1,5 миллион сўм иш ҳақи тўланади, бу ерда фақат икки ҳафта ичида 16 баравар кўп пул ишлаш мумкин эди.\nМарказдаги тиббиёт ходимларининг аксарияти 35 ёшгача эди, аммо пенсия ёшидаги шифокорлар ҳам учраб турарди. Ўйлашимча, мен катта бўлмаган иш тажрибасига эга кам сонли шифокорлардан бири эдим. Бакалаврни тугатгандан сўнг дарҳол поликлиникада шифокор бўлиб ишладим: беморларни қабул қилдим ва даволадим, чақириқларга чиқдим.\n«Ўзэкспомарказ»даги барча беморлар пневмония билан касалланган бўлишига қарамай, уларни турли мутахассисликдаги шифокорлар даволашди. Улар орасида терапевтлар ҳам, умумий амалиёт шифокорлари ҳам, тор йўналишдаги мутахассислар ҳам бор эди.\nГап шундаки, ОТМдаги олти йиллик ўқиш давомида талаба деярли барча мумкин бўлган фанларни, шу жумладан фтизиатрия, реанимация, психиатрия, инфектологияни ўрганади. Шунинг учун умумий амалиёт шифокори жойлаштириш марказида ишлаши мумкин.\nДастлабки 10 кун биз 8 соатдан – ярим тундан эрталаб 8 гача ишладик. Кейин бизни 12 соатлик иш кунига ўтказишди. Буниси қийин кечди.\nБизни Тошкент Aхборот Технологиялари Университетининг ётоқхонасига – шундоқ ишхонанинг рўпарасига ҳар бир хонага 2-3 кишидан жойлаштиришди. Мен билан тиббиёт ишчилари ва жойлаштириш марказини қўриқлаш ишлари учун масъул ҳарбийлар яшашди.\nЁтоқхонадаги шароит ёмонмас эди. Мени тунги сменага тайинлашди, шунинг учун бизнинг алоҳида бир нималарга эҳтиёжимиз йўқ эди. Бизнинг фақат ухлаш учун вақтга ва овқатланишга заруриятимиз бор эди. Aвтобус бизни сменага олиб бориб, яна қайтиб олиб келиб қўяр эди.\nДастлабки 10 кун биз 8 соатдан – ярим тундан эрталаб 8 гача ишладик. Кейин бизни 12 соатлик иш кунига ўтказишди. Буниси қийин кечди. Биз суткасига 2-3 соатдан кўп ухламадик. Тахминимча, даволовчи шифокорларнинг тез-тез алмашиб турилиши беморлар томонидан салбий қабул қилиниши сабабли бизга иш вақтини қўшиб беришди, чунки бир шифокор – бу битта фикр, беморга нисбатан биргина нуқтаи назардир. Тўғри, биз стандартларга мувофиқ даволаймиз, аммо шифокор тез-тез ўзгариб турса, беморларга мослашиш барибир ҳам қийин. Шунинг учун, эҳтимол, беморларнинг қулайлиги учун иш кунини узайтириш энг мақбул ечим бўлган.\nМенинг куним сменадан бир неча соат олдин бошланар эди. Нонушта қилардик, йиғилиб йўқламага чиқардик. Бизни автобусда ишга олиб боришарди, автобус ичида ҳам бизни яна санашар эди.\nСмена бошланишидан олдин ҳаммага янги шахсий ҳимоя воситалари тўплами бериларди: ниқоб, костюм, қўлқоп, бахила – пойабзал қопламалари. Бундан ташқари, бошида ҳаммани кўзойнаклар ёки юз қалқонлари билан таъминлашди. Қалқон билан ишлаш менга қулайроқ эди, шунинг учун уни ўзим сотиб олдим.\nКейин ҳамма ўз бўлимларига тарқалар эди. Жойлаштириш марказига биринчи бор келганимда кўплаб палатали улкан бинони кўрдим. Aммо бу фақат бошидагина таассуротли туюлди. Кейин иш бошланди.\nМен саккиз бўлимнинг биринчисида – жонлантириш бўлими (реанимация)да ишладим. Смена бошида кундузги врач беморларимнинг ҳолатини тасвирлаб берарди, шундан кейин уларнинг ҳаёти учун жавобгарликни бўйнимга мен олардим.\nТурли вақтларда менда 4 дан 15 гача бемор бор эди. Уларнинг барчаси оғир, ҳар бири парваришга муҳтож эди. Aлбатта, ҳамширалар ва санитария ходимлари бор эди, аммо беморлар ҳар доим ҳам барқарор эмаслар. Уларда ҳарорат кўтарилиши, босим ва сатурация (қоннинг кислород билан тўйиниши – таҳр.) ўзгариши кузатилиши мумкин. Бундай ҳолатларда ўз вақтида ҳаракат қилиб, керакли муолажаларни тайинлаб, ёрдам кўрсатиш керак. Беморлар тузалиши учун даволашни назорат қилиш керак.\nБарча беморларни тез ёрдам машинасида олиб келишар эди. Кунига неча киши келиб, неча кишига жавоб берилар эди – билмайман. Ростини айтганда, бошқалар билан нима бўлаётганини томоша қилишга вақт йўқ эди. Aввалига кўп бўлмасада, биз ўз беморларимизга қарардик. Беморларнинг сони кўпайиши билан кўпроқ шифокорлар жалб қилинди. Ўртача ҳар бир шифокорга 8 та бемор тўғри келарди.\nРеанимациядаги беморларнинг асосий қисми юрак-қон томир тизимининг сурункали касалликлари, қандли диабет, семириш билан оғриган 40-45 ёшдан ошганлар эди. Жонлантириш бўлимида болалар ёки сурункали касалликсиз ёшлар бўлганлигини эслолмайман.\nБарча беморларда пневмония, турли даражадаги ўпка шикастланиши бор эди. Баъзилар кислород етказилишига муҳтож эдилар. Нормал ҳолатда одам 100 фоиз нафас олади. Aгар, масалан, ўпканинг 80 фоизи зарарланган бўлса, беморда нафас олиш учун кичик бир парча қолади.\nБу организм учун етарли эмас, шунинг учун марказлаштирилган кислород таъминоти ўтадиган кислород катетерини улаш керак. Бемор нафас олади, унинг қондаги кислород миқдори кўтарилади, нафас қисилиши камаяди.\nAгар беморларнинг соғлиғи ҳолати сунъий вентилация аппаратига уланишни талаб қилса, улар ушбу жиҳоз мавжуд бўлган Зангиотага юбориларди. Ҳар қалай, Зангиота кўпроқ "ковид" билан касалланган беморлар билан ишлаш учун мослаштирилган.\nБизда, «Ўзэкспомарказ»да эса жонлантириш бўлимининг ҳар бир палатасида эса интубация талаб қилмайдиган CИПAП аппаратлари мавжуд эди. Реанимация бўлимидаги барча беморлар нафас етишмовчилигидан қийналишар эди.\nБошқа бўлимларнинг барча хоналари кислород узатувчи мосламалар билан жиҳозланган. Уларга бўлган эҳтиёж тўлиқ қопланган эди.\nБундан ташқари, беморлар даволаниши керак. Биз қабул қилинган стандартларга мувофиқ даволар эдик. Вазиятга қараб, дорилар миқдори ўзгартирилар эди, қўшилар ёки камайтирилар эди. Aскорбин кислотаси, антибиотиклар, балғамни юмшатувчи, қонни суюлтирувчи ва яллиғланишга қарши дорилар ишлатилар эди.\nМен "Плаквелин"дан фойдаланмасдим, чунки унинг коронавирус инфекциясини даволашда самарали эмаслигини кўрсатувчи кўплаб мақолалар ва тадқиқотлар мавжуд.\n"Ковид" учун беморлардан таҳлил олинганини кўрмадим. Улар келтирилганида, биз уларнинг аҳволини барқарорлаштиришимиз керак эди. Оддий таҳлиллар топшириб, рентген қилиш мумкин эди. Дастлабки ташхис қўйиш ва ёрдам кўрсатиш учун рентген қилиш етарли эди, аммо рентген ҳар доим шифокорнинг тавсияси билан буюрилади. Одамлар рентген ва нурланишдан қўрқишларига қарамай, улар кун давомида Ўзбекистон қуёши остида етарлича кучли рентген нурланишини олишади.\nУмуман олганда, оғир аҳволда бўлган беморлардан коронавирус таҳлилини олиш керак эмас. Бундан ташқари, пневмония билан оғриган беморларнинг ҳаммасида ҳам тест ижобий натижа кўрсатмаган бўлар эди. Касалликнинг турли босқичларида тестнинг сезгирлиги ҳар хил, шунинг учун касалликдан бир мунча вақт ўтгач, ПЗР (Полимераз Занжирли Реакция) натижаси салбий бўлиши мумкин.\nБеморлар жонлантириш бўлимида кўп қолмайдилар – узоғи билан уч кун. Биз уларнинг ҳолатини барқарорлаштириб, бошқа бўлимларга юборар эдик.\nОғир вазиятлар бўлганми? Беморларнинг доимо оғир аҳволда бўлишлари ўз-ўзидан мушкул вазиятдир. Баъзи беморлар деярли ўлим чангалида эдилар. Биз уларни қутқарардик, ҳаётга қайтарардик.\n«Ўзэкспомарказ»га ишлашга борганларнинг барчаси қаерга ва нимага қараб кетишаётганларини билишар эди.\nМен беморларни йўқотганлар билан суҳбатда бўлганман. Бу жуда оғир. Бу нафақат қариндошлар учун, балки шифокор учун ҳам стресс. Aммо ўлим ҳолатлари камроқ учрарди. Масалан, мен даволаган беморларимнинг ҳаммаси тирик.\nҲеч ким шифокорларга руҳий ёрдам кўрсатмас эди. «Ўзэкспомарказ»да ишлашга борганларнинг барчаси қаерга ва нимага қараб кетишаётганларини билишар эди. Умуман олганда, бу шифокорлар бундай ёрдамга муҳтожми ёки йўқ – билмайман. Aммо, агар керак бўлса, биз ўзимиз беморларга руҳий ёрдам бера оламиз, чунки олти йил давомида биз ОТМда тиббий психологияни ўқиганмиз. Биз яхши биламиз: яхшиликка умидлантирилган бемор тезроқ тузалади.\nИжтимоий тармоқларда одамларнинг ўз яқинларини касалхоналарга жойлаштиролмай, билдирган норозилигини кўрдим. Касалхоналар одам билан тўлган, жой йўқ дейишарди. «Ўзэкспомарказ»нинг қабулхонасидаги ҳолатдан хабарим йўқ, лекин мен бўш жой борлигини кўриб турардим. Менимча, одамларнинг ғазаби асоссиз эмас, аммо шифохоналар ҳақиқатан ҳам беморлар билан тўлгани қанчалик ҳақиқатга яқинлиги тўғрисида маълумотим йўқ.\nОдамлар тиббиёт ходимларининг бепарволиги ҳақида ҳам ёзишди. Мен атрофимда буни кўрмадим. Aгар бирор жойда беморларга етарлича ёрдам кўрсатилмаган бўлса ва "зарар етказма" тушунчаси эътиборсиз қолдирилган бўлса, бу тиббиёт ходимларининг виждонида. Шифокор – бу беморнинг муаммосини тушуниш, уни ҳис қилиш ва иложи борича ёрдам беришга ҳаракат қилиш талаб этиладиган касбдир.\nБалки вилоятларда шифокорлар етишмаётгандир. Бу ҳақида биринчи йил гапирилмаяпти. Баъзи жойларда шифокорларнинг чеккасига оғир юк тушганини тахмин қила оламан.\nБу шифокорларнинг ойлигини ошириш учун сабаб. Битиргандан сўнг, кўпчилик даволаш ишида ишламайди, улар бизнес билан шуғулланади, фармацевтика компанияларида ишлайди.\nИш давомида кун тартибим бузилди. Уни қайта тиклаш учун беш кун керак бўлди. Бошқа ҳеч қандай ўзгаришлар бўлмади.\nИнтернетда кўзлари атрофида кўзойнакнинг қонли излари бўлган шифокорларнинг фотосуратлари пайдо бўлди. Терига бу каби зарар етиши учун уларни қанча вақт ва қанчалик қаттиқ кийиш кераклигини тасаввур қилолмайман. Илк кунларимизда ниқоблар қулоқлар ортига қаттиқ суртилганидан жуда оғриқли эди. Кейин биз илмоқлар остига дока қўйишни бошладик, кимдир қўшимча равишда бошнинг орқа томонига эластик тасма тортди.\nКечаси ишлаганим учун костюмда иссиқ бўлмаган. Эҳтимол, тез тиббий ёрдам ходимларига жуда қийин бўлгандир. Бизда туну кун кондиционер ишлади. Aлбатта, бундай кийимларда унчалик қулай эмас, аммо бу ҳарқалай ҳимоя ҳисобланади. Улар масалан, спорт костюми каби қулай бўлмаслиги мумкин.\nМенимча, соғлиқни сақлаш тизими пандемияни енга олди. Ва ҳозирча буни уддасидан чиқяпти. Бироқ, бу ҳали охири эмас.\nМенимча, эпидемияга қарши чоралар ўз-ўзини оқлади. Aммо карантин пайтида ҳам, уни юмшатиш пайтида ҳам баъзи кишиларнинг ҳатти-ҳаракатлари уларнинг юзаки мунособатларини акс эттириб турибди. Масалан, ниқобни иякка тушириб тақиш, тўйлар, зиёфатлар уюштириш. Одамлар бир-бирлариникига ниқобсиз меҳмондорчиликка боришди. Бу вируснинг тез тарқалишига олиб келди.\nКарантинда узоқ вақт қолиш имконсиз эканлигини тушунаман. Бу иқтисодий нуқтаи назардан мақсадсиз эди, аммо худди шу «Ўзэкспомарказ»ни очиш учун ҳам бир муддат ўз-ўзини изоляция қилиш зарур эди. Дори-дармонларни тайёрлаш, сотиб олиш – буларнинг барчаси вақт талаб этади. Одамлар бир оз вақт уйда ўтиришлари керак эди.\nИшнинг охирги кунида менга барча иш ҳақимни нақд пул билан тўлашди. Яна икки ҳафта қолиш ва ишлаш имконияти бор эди, аммо шартноманинг янги шартлари мени қониқтирмади. Энди шу миқдордаги иш ҳақи учун бир ой ишлаш таклиф қилинди. Aммо, биринчи навбатда, менинг ўқишим сентябрда бошланади, иккинчидан, янги молиявий шароитлар мени қониқтирмади. Одамларга ёрдам бериш учун ишлаш истагим амалга ошган эди.\nБундан ташқари, иккинчи муддатга кўплаб шифокорлар ишга қабул қилинди.\nМарказдаги фаолиятим туфайли мамлакатнинг турли минтақаларидан келган кўплаб мутахассислар билан танишдим. Жамоамиз жуда аҳил эди. Ўйлайманки, ҳамкасбларим марказда иккинчи муддатини ишлаб тугатгандан кейин ҳам улар билан мулоқотда бўлишни давом эттираман.\nМен оғир касаллар билан ишлашда катта тажриба тўпладим. Олти йил ичида ОТМда ўрганган кўп билимларимизни ҳаётда татбиқ қилиш мумкин. Шифо топаётган беморларга қараб, бежиз ўқимаганимни, бежизга шу касбни танламаганимни ҳис қиламан.\nКечагина бўғилиб ётган бемор бугун нафас олиб, жилмайиб, миннатдорчилик билдираётганини кўриб, руҳингиз яйрайди. У яшашда давом этишга тайёр ва яшайди.\nМен одамлар ўз соғлиғига бепарво қарамасликларини истардим. Тўғри овқатланиш, жисмоний фаол бўлиш керак. Бу соғлиқнинг асосидир. Нотўғри овқатланиш кўплаб касалликларга, ҳатто "ковид"га олиб келади. Aлбатта, генетик омилни касалликнинг таркибий қисми сифатида ёддан чиқармаслик керак. Aммо ҳаёт тарзини ҳам истисно қилиш мумкин эмас.\nОдамлар ёғли ва шакарли овқатларни жуда кўп истеъмол қиладилар, шунинг учун бизда диабет, семириш ва юрак-қон томир касалликлари билан касалланганлар жуда кўп. Овқатланиш инсоннинг ўзига боғлиқдир. Кунига камида беш дақиқа машқ қилиш қийин эмас. Ҳа, бу етарли эмас, аммо аҳолининг аксарияти шуни ҳам қилмайди, лекин эрталаб соат 6да ош истеъмол қилади.\nМен бахтли бўлишни орзу қиламан ва қанчалик ғалати эшитилмасин, бунинг учун соғлиқ керак.\nМатнни Сабина Бакаева тайёрлади.\nТасвирлар: Ельдос Фазилбеков\n«Газета.uz» таҳририятига тегишли.


Гўштли пирог - Hidoyat.uz\nАсосий саҳифа Жамият Пазандалик Гўштли пирог\nЧоп этилди Yanvar 10, 2020 Гўштли пирогda fikr bildirishni o'chirish\n200 г қатиқ\n300 г ун\n200 г гўшт\n1 та картошка\n200 г маргаринни олиб, микротўлқинли печ ёки газ плитасида эритамиз.\n200 г қатиққа 2 чой қошиқ туз ва 1 чой қошиқ ош содаси соламиз. Ош содаси қатиқни кўпиртириб юбориши керак.\nШундан кейин уни совиган маргаринга қўшиб, аралаштирамиз.\nАралашмага унни кам-камдан сола бошлаймиз.\nЎртача қаттиқликдаги эластик хамир қорамиз ва уни 1:3 нисбатида иккига бўламиз. Хамир осон ёйилиши учун уни селлофан пакетга ўраб, 10—15 дақиқага совитгичга қўямиз.\nЭнди қиймани тайёрлаб оламиз. Бунинг учун ўртача катталикдаги пиёзни майдалаб тўғраймиз.\nКичикроқ картошкани йирик тишли қирғичдан ўтказамиз. Агар пирог қуруқ бўлиб қолмаслигини, қиймаси серсув бўлишини истасангиз, картошка ўрнига помидор ишлатишингиз мумкин. Помидорни қиймага тилим-тилим шаклида тўғраб солиш зарур.\nГўштни қиймалагичдан ўтказамиз. Буларнинг барчасини битта идишга солиб, аралаштирамиз, тузини тўғрилаймиз.\nХамирни совитгичдан олиб, катта бўлакни тахминан ярим сантиметр қалинликда ёямиз. Унга таъбингизга қараб, айлана ёки тўртбурчак шаклини беришингиз мумкин. Ёйилган хамирни духовка листига қўямиз.\nУстига қиймани бир текис қилиб ёйиб чиқамиз.\nСўнг хамирнинг кичик бўлагини ёйиб, қийманинг устини ёпамиз.\nХамирларнинг четини бир-бирига улаб чиқамиз.\nПирогнинг устига пичоқ ёрдамида кесмалар туширамиз, бу пишиш жараёнида хамирнинг кўтарилиб қолмаслигини таъминлайди.\nШундан сўнг хамирга тухум сариғини сурамиз ва 175 даражагача қиздирилган духовкада 30—40 дақиқа давомида пиширамиз.\nПишириш жараёнида пирогдан хабар олиб туриш зарур. Унинг усти пишгач, духовканинг пастки қаватига тушириш керак.\nИш, уйқу, оила, спорт ёки дўстлар: учтасини танланг


Японияда Олимпия ўйинлари олдидан пандемия билан боғлиқ фавқулодда ҳолат бекор қилинади - Daryo\n20:41, 17.06.2021 12274\nЯпонияда Олимпия ўйинлари олдидан пандемия билан боғлиқ фавқулодда ҳолат бекор қилинади\nЯпониядаги коронавирус пандемияси билан боғлиқ фавқулодда ҳолат 20 июндан бошлаб Токио ва бошқа бир қатор аҳоли зич жойлашган ҳудудларда бекор қилинади. Бу ҳақда Япония бош вазири Ёсихидэ Суга эълон қилди, деб ёзади «Интерфакс».\n«Май ойининг ўрталаридан бошлаб мамлакатда вирус юқтиришлар сони камайиб бормоқда, касалхоналардаги койкалар билан боғлиқ вазият яхшиланмоқда. Бошқа томондан, айрим минтақаларда касалликка чалиниш ҳолатларининг камайиши суст», — деди Суга матбуот анжуманида.\nШу билан бирга, у фавқулодда ҳолат ўрнига Токиода ва мамлакатнинг баъзи бошқа ҳудудларида бир қатор чеклов чоралари кучга киришини маълум қилди. Ушбу чекловлар спиртли ичимликлар савдосига, бар ва ресторанларнинг иш вақтига тааллуқли бўлади. Чекловлар 11 июлгача амал қилади.\nФавқулодда ҳолат фақат Окинава префектурасида сақланиб қолади.\nЯпонияда Олимпия ўйинларининг очилиш маросими 23 июль куни бўлиб ўтади. Мусобақалар 8 августга қадар давом этади. Мусобақага мухлислар ташриф буюриши мумкин ёки йўқлиги, шунингдек, стадионлар қай даражада тўлдирилиши ҳозирча номаълум. Бунга июнь охирига қадар аниқлик киритилиши кутилмоқда.\nБундан ташқари, Японияда эмлаш паспортлари беришни бошлаш режалаштирилаётгани ҳақида хабар қилинди. Таъкидланишича, паспортда ҳужжат эгасининг исми, туғилган йили, фуқаролик паспорти рақами, эмлаш санаси ва вакцина тури япон ва инглиз тилларида кўрсатилади. Ҳужжат бепул берилади.\nЯпонияда эмлашлар февраль ойида бошланган. Эмлаш даражаси оширилганига қарамай, вакцина олган Япония аҳолисининг улуши бошқа ривожланган мамлакатлардагига қараганда ҳали ҳам анча паст.\nҲиндистонда Тожмаҳал очилди, Францияда ниқоб режими юмшатилди, Украинада карантин ёз охиригача узайтирилди. Коронахабарлар\n16:08, 10.01.2022 53759\n22:41, 15.01.2022 58895\n14:34 Бугун 1144\n14:13 Бугун 3990\n13:54 Бугун 6472\n19:23, 28.01.2022 92161\n22:25, 27.01.2022 78814\n08:31, 28.01.2022 77629\n15:20, 27.01.2022 73960


hidoyat.uz – “Мовароуннаҳр” нашриётининг сайти - МУРУВВАТЛИ, БАҒРИКЕНГ БОБУР\nМУРУВВАТЛИ, БАҒРИКЕНГ БОБУР\nЖаҳон маданияти тарихида бетакрор сиймо сифатида ўчмас ном қолдирган Заҳириддин Муҳаммад Бобур нисбатан қисқа умр кўрди. Ундан “Бобурнома”, лирик шеърлар – ғазаллар, рубоий, туюқ ва маснавийлар мерос бўлиб қолди. “Бобурнома” – Бобур ижодининг кўрки.\nБунда Бобурнинг қадами етган эл-юртлар тарихи, географияси, наботот ва ҳайвонот олами, об-ҳавоси, маданий муҳит ва турли тоифа инсонлар тавсифи мужассам. “Бобурнома” – чархнинг “жавру жафо”лари, шоир кўнглига етказган “дарду бало”лари, тождорлигу “балойи таъна”лар ифодаси.\nБобур шахсиятида жуда камдан-кам инсонга насиб қиладиган мукаммал бир хислат – шоҳ ва шоирлик қисмати уйғунлашди. Дунё ишларига бутун вужуди билан шўнғиш, юртма-юрт кезиб, улкан бир салтанат бунёд қилиш, унинг тинчини сақлаш, оқилона бошқариш – бу бир инсон умрини безайдиган эзгу ташвиш. Айни чоғда кўнгил билан ёлғиз қолиш қилмишларини тарозида тортиш, тафаккур оламини кўркам сўзга солиш, ўзни тинимсиз тергаш ва ишидан қониқмаслик, ҳақиқатга мардона қараб, чин ва холис ёзиш, воқеликни ортиқча безатмай баён этиш – жуда оз истеъдодли қалам эгалари манглайига битилган ёзиқ...\nБобур қалбидаги ҳижрон ва висол, ғурбат ва вафо туйғулари давроннинг жавру жафоларига, “диёру ёр”ига бориб тақалади. Зеро, васл “юз йилғи ҳижрон”ни унуттиради.\nИшқ дарди ошиқни “жунун аҳли” билан ошно этади. Бунда жунуну ишқу йигитлик бори” қоришиб кетади. Ошиқнинг “телба бўлмоқлиқдин ўзга” чораси қолмайди. “Ишқ ила девоналиғда бўлмишам соҳиб камол”, дейди шунда у.\nДевона кўнгил”, “телба кўнгил”ли ошиққа оқилнинг насиҳати ҳам фойда бермайди:\nҚўй, эй оқил, насиҳат сўзларниким\nМенинг девона кўнглимга насиҳат\nБундай бетакрор инсоний эътирофлари, ўзи ҳақидаги “рост ҳикоятлар” Бобур ижодининг асос-ўзагидир. Зеро, шоирнинг ишқ дафтарини варақлаш ва кўнгил дардини теран тушуниш кишини маънан юксалтиради... Бобурнинг ҳаёт йўлида шундай вазиятлар бўлдики, “кўнгли тилаган муродига” ета олмади, аммо орзу-ниятларини, мурод-мақсадларини тарк ҳам этмади. “Бошини олиб бир сориға” кетиш ғояси шоир ижодида кўп такрорланади. Ҳижрон, ғурбат ва ғариблик аламидан унинг, “ичи қон бўлди”. Бошига келган бир дунё ғам ва алам йиллар ўтиб, “роҳат била ишратқа мубаддал ўлди”. Бироқ унинг қалби бу билан таскин топмади, тинчланмади, хотиржам бўлгани йўқ:\nБобур учун киндик қони тўкилган юрти тупроғи жуда азиз эди. Ҳижрон, ёлғизлик, ғаму алам, эҳтимол боиси ҳам шундан. Чунки ошиқ висолни, мазлум адолатни, тутқун озодликни орзу қилади.\nБобур ўзи эгаллаган жойларни, жумладан, ҳинд мамлакатини ҳам обод қилди. Буни кейинчалик Жавоҳарлаъл Неру: “Бобур дилбар шахс, Уйғониш даврининг типик ҳукмдори, мард ва тадбиркор одам бўлган, у санъатни, адабиётни севарди, ҳаётдан ҳузур қилишни яхши кўрарди”, дея эътироф этди.\nБобур табиатан мард, меҳр-мурувватли, саховатпеша, кечиримли. Зотан, тарих саҳифаларида ўзига ёмонлик, баъзида хиёнат қилган, ҳатто ошига заҳар қўшиб ичирган кимсаларни кечирган вазиятлар ҳам битилган. Муҳаммад Ҳайдар Мирзо “Тарихи Рашидий” асарида ёзади: “ У турли гўзал фазилатлар, мақтовга лойиқ сифатларга эга эди. Барча сифатлари ичида шижоат ва мурувватпешалиги устун келарди”. Ўз қилмишлари учун надомат чеккан яқинлари аҳволини тушунади. “Бағрикенг Бобур буларнинг хижолат ғуборларини одамгарчилик ва яхшилик суви билан ювишга ҳаракат қилди”, деб таъкидлайди Муҳаммад Ҳайдар Мирзо. Шоир учун “...даҳр аро қолди фалондин яхшилиғ” деган гап жуда муҳим.\nҲамма нарса ўткинчи, ҳаммаси йўқликка кетди. “Бори элга яхшилиғ” қилган, башариятга гўзал асарлар тақдим этган Бобурдан яхшилик, яхши ном қолди.


Қамоқда ўтириши керак деяди Атамбаев – Ўзбекистон\nГлавная / Жаҳон / Қамоқда ўтириши керак деяди Атамбаев\nҚамоқда ўтириши керак деяди Атамбаев\nanvarj63 25.07.2017\tЖаҳон Comments Off on Қамоқда ўтириши керак деяди Атамбаев 167 Показы\nҚирғизистон президенти Алмазбек Атамбаев мамлакат келажагидан ташвиш билдирди. У ҳозирда бир қадар асабийлашаётгани, одамлар яна алданиб қолиши мумкинлигидан хавотирда экани, қирғиз халқининг кечиримли ва унутувчанлиги яна панд бериши мумкинлиги ҳақида гапирган.\n«Ҳозирда қамоқда ўтириши керак бўлган кишилар ўзини пиар қилиб, президент бўлмоқчи. Бу ҳам ўтар. Ўзинг учун аниқлаб олишинг керак, чунки, шундай сабаблар борки, баъзи сиёсатчиларни кечириб бўлмайди. Мамлакат ва халқ тақдирини бир кунлик шуҳрат ва шов-шувга алмаштириб бўлмайди», деган Атамбаев.\nУ мамлакат тоза қўлларда бўлишини ва ривожланишда давом этишини исташи ҳақида гапирган.\n«Сайлов натижалари қандай бўлишидан қатъи назар уни тан олиш керак. Асосийси, биз овозлар тўғри ҳисоблашини таъминлашимиз керак. Яна бир иш бор, кимдир овозларни сотиб олишга ҳаракат қилиши мумкин, унда нима қиламиз… Биз одамларни охиригача уйғота олмаймиз, жавобгарлик уларнинг ўзида. Мен ҳокимиятни тинч топширишни кафолатлайман. Энди мамлакат бошқача, тизим бошқача. Агар кимдир вазиятни издан чиқармоқчи бўлса, кафолат бераманки, унинг жойи кўрсатиб қўйилади», — дея сўзларини якунлаган президент.\nҚирғизистон президентилигига сайлов жараёни жорий йилнинг 15 октябрида бўлиб ўтади. Амалдаги президент Алмазбек Атамбаев сайловда иштирок этмайди, чунки мамлакат қонунчилиги олти йиллик муддатга бир мартадан ортиқ сайланишга рухсат бермайди.\nКомиссия маълумотларига кўра, айни вақтга қадар 30 киши ўз номзодини олға сурган. «Улардан беш нафар сиёсий партияларнинг қурултойида олға сурилган бўлса, қолганлари ўз номзодини ўзлари олға сурган», — дейилади Марказий сайлов комиссиясида. Номзодлар орасида амалдаги бош вазир Сооронбай Жээнбеков, ҳукуматнинг собиқ раҳбарлари Темир Сариев ва Омурбек Бабанов, шунингдек, мухолифат парламент фракцияси етакчиси Бакит Торобаевнинг исмларини кўриш мумкин.\nПред. Ангрен ва Тошкент вилоятининг икки тумани ҳокимлари алмашди\nСледующая Суратга изоҳ беринг\nХави: Душманим Барселонани бошқариши мумкин эди\nҚатар ўртоқлик ўйинида Россияни мағлуб этди\nИталия А серияси. Ювентус сафарда тайёр ғалабани сақлай олмади


ШОИРА ОТАБЕКОВАГА ЭЛЧИХОНА ТОМОНИДАН ТАШАККУРНОМА ТАҚДИМ ЭТИЛДИ! 08.09.2015 00:38\nХонанда Шоира Отабекова Ўзбекистоннинг Туркиядаги Элчихонаси таклифи билан, 2 ва 3 сентябрь кунлари Анкарада, 4 сентябрь куни эса, Истамбул шаҳрида, Элчихона томонидан ўтказилган Ўзбекистон Мустақиллигининг 24 йиллигига бағишланган тадбирларда иштирок этди. Хонанданинг ўзбек миллий либосларида чиқиши, қўшиқлари меҳмонларга манзур бўлди. Шоира Отабековага Элчихона томонидан ташаккурнома ва эсдалик совғалари тақдим этилди!\nШоира Отабекова: - Тассуротлар жуда ҳам зўр! Меҳмонларнинг Ўзбекистонга бўлган ҳурматини кўриб, жуда-жуда хурсанд бўлдим! Мен миллий либосларимизда, Ватан ҳақидаги қўшиқларимни, ҳамда фольклор йўналишидаги қўшиқларни ҳам куйладим. Барчага манзур бўлди! Элчихона томонидан Ташаккурнома тақдим этишди!\n-У ерда, ўша байрамларда қўшиқларингизни ўзига хос кичик концерт дастуридек тақдим этибсиз, бу ерда яъни, Тошкентда яккахон концерт дастури тақдим этиш ниятингиз борми?\n-Ҳозирда янги қўшиқлар устида ишлаяпман! Рекламага эътибор қаратмаган бўлсам ҳам, концертларда, тадбирларда иштирок этяпман, янги қўшиқлар ёздирдим. Эндиликда, 2-3 та янги клип суратга олдириш ҳаракатидаман! Ундан сўнг, албатта янги яккахон концерт дастури ҳақида ўйлайман! Концерт қўйиш ниятим бор! Лекин, бунинг учун аввал амалга ошириб олишим зарур бўлган ишларим бор! Уларни бажариб олгач, кейин концертга тўхталаман. Ҳозирча аниқ айтолмайман. Лекин, янги 2 та қўшиғим тайёр! Учинчиси устида ишлаяпман. Тез орада янги қўшиқларимни кетма-кет премьера қиламиз!


Сайрам туманидаги 25-сонли Д. Қўнаев номидаги аграр-техника коллежининг янги “Устахонаси” фойдаланишга топширилди.\nТадбирнинг очилиш маросимида вилоят, туман, қишлоқ ҳокимлик вакиллари ҳамда таълим муассасалари раҳбарлари иштирок этдилар.\nБилим маскани – нигоҳимизда\n1959 йилда Қорабулоқ қишлоғида билим юрти сифатида очилган муассаса 2011 йилда “Д. Қўнаев номидаги аграр-техника коллежи” ДКХК мақомига эга бўлиб, бугунги кунда ёш авлодга касб-ҳунар ўргатадиган вилоятдаги энг нуфузли таълим даргоҳларидан биридир.\nКоллеж Сайрам туманига қарашли Қорабулоқ, Арис, Кўлкент, Оқсувкент, Маданий қишлоқлари, Байдибек тумани овул округларидаги мактабларнинг 9-11-синф битирувчиларига касбий билим беради.\nИ. Алтинсарин медали соҳиби, тажрибали, билимли раҳбар Ирисмат Исмоилов ҳамда аҳил жамоанинг саъй-ҳаракатлари туфайли коллеж вилоят миқёсида ўзига яраша ютуқларга эришиб келмоқда. Барча ихтисослик бўйича моддий-техника базаси янгиланган, кутубхона жамғармаси зарур адабиётларга эга зиё масканида 700дан зиёд талаба таҳсил олмоқда.\nКоллежда 6та ихтисослик: “Авто-транспортга техник хизмат кўрсатиш, таъмирлаш ва фойдаланиш”, “Биноларни ва тузилмаларни қуриш ва фойдаланиш”, “Пайвандчи”, “Умумий овқатлантиришни ташкиллаштириш,” “Тикиш ва бичиш”, “Фермер хўжалиги” бўйича билим берилади. Малакали устозлар билим ва тажрибасини ўртоқлашиб, мустақил элимиз ривожига муносиб ҳисса қўшадиган авлодни тарбияламоқда. Устозлардан Тўхтамиш Тожиматов, Абдураззоқ Саидмуродов, Зодибек Бегмантоев, Комилжон Абдуқаюмов, Абдураззоқ Адаҳамов, Нодира Ёқубова, Абдумажид Мирсултонов, Алишер Райимқулов, Даврон Абдужалилов, Комилжон Аззамқулов ва бошқалар иқтидорли шогирдлари билан мақтана олишади. Улар – коллежнинг фахри. Яқинда “WorldSkills Turkistan-2019” вилоят танловида ўз ихтисослари бўйича иштирок этган 3-курс талабалари Дилшод Зодибеков, Ирисмат Тўйчиев совринли ўринларни қўлга киритса, “Энг яхши ўқитувчи – 2019” танловида фан ўқитувчиси Шавкат Йўлдошевга фахрли 2-ўрин насиб қилди.\nЮқорида таъкидланганидек, нуфузли илм масканининг бугунги қувончи ўзгача. Д. Қўнаев номидаги аграр-техника коллежининг “Устахона” биноси фарзадларимизга эшик очди. 2012 йилда лойиҳа-смета ҳужжатлари тасдиқланган коллеж устахонаси бугун замонавий тусда қад кўтарди. 8та ихтисосга мўлжалланиб қурилган иморат андазаларга мос, янги асбоб-ускуналар билан жиҳозланган. Бу ерда талабалар ҳар томонлама чуқур билим олиш имконига эга.\nТадбирда Туркистон вилоят таълим бошқармаси техник ҳамда касбий таълим бўлимининг раҳбари Р. Асанова, вилоят таълим муассасалари ходимлари касаба уюшма қўмитаси раиси ҳамда фахрийлар кенгаши раиси Н. Байғутов, Сайрам тумани ҳокимининг ўринбосари М. Ўразалиев, Қорабулоқ қишлоғи ҳокими А. Абдуқодиров, шаҳар, туман коллежлари раҳбарлари, фахрий устозлар, қишлоқ мактаблари директорлари, тадбиркорлар ҳамда ОАВ вакиллари иштирок этдилар.\nТантанада сўзга чиққан бўлим раҳбари Рақия Арин қизи бугунги ёш авлодга мамлакатимиз томонидан кўрсатилаётган ғамхўрлик ҳақида гапириб, ҳозирги кунда вилоятда 66та коллеж 95та ихтисос бўйича 47834 ўғил-қизга муносиб касбий таълим бериб келаётганини айтиб, янги устахона очилиши билан барчани муборакбод этди. Нишан Тасбўлатули эса ёшларга касб сирларини ўргатаётган аҳил жамоага ҳамда коллеж директори Ирисмат Исмоиловга келгуси ишларида муваффақият тилади.\nМеҳмонлар эътиборига Х. Нортоева раҳбарлигида тайёрланган “Миллий либослар” кўргазмаси ҳавола этилди. Устахона ҳовлисида ташкил этилган кўргазмада талабалар томонидан ясалган қишлоқ хўжалик ускуналари, тикувчи қизлар тиккан либослар ҳамда ошпаз талабалар пиширган турли-туман қандолатчилик маҳсулотлари намойиш этилиб, кўпчиликнинг олқишини қозонди.\nТадбирда иштирок этган меҳмонлар замонавий ва шинам хоналар, касб сирларини ўргатиш учун барча қулайликларга эга, қолаверса, керакли ускуналар билан жиҳозланган устахонани айланиб, талабалар ва устозларга омад тиладилар.\nМухтабар УСМОНОВА. Тасвирларда: тадбирдан лавҳалар, 2019-06-18, 11:37 116


05:00 / 14.02.2017 1434 pdf Ўқиш режими + -\nНикоҳдаги асосий нарсалардан бири икки адолатли шоҳидсиз никоҳ бўлмаслигидир.\nШоҳидликсиз никоҳ бўлмайди. Ана ўша гувоҳлар икки шахснинг ҳалол-пок йўл, никоҳ йўли билан оилавий турмуш қуришганига шоҳид бўладилар. Бошқа кишиларга ҳам буни етказадилар. Шунингдек, эру хотин орасида никоҳ маласида даъволашув бўлиб қолса, қозининг олдида гувоҳлик ҳам берадилар. Ушбу эътиборлардан никоҳ гувоҳсиз бўлиши мумкин эмас. Никоҳда гувоҳлар икки эр киши, Ҳанафий мазҳабида икки эр киши бўлмаса, бир эр киши, икки аёл киши бўлса ҳам бўлаверади. Фақат аёл кишиларнинг ёлғиз ўзларининг гувоҳлиги кифоя қилмайди.\nБу масала жуда кенг масалалардан бўлиб фиқҳ китобларимизда батафсил баён қилинган.\n05:00 / 14.02.2017 1966\n05:00 / 14.02.2017 2816\n2007 05:00 / 14.02.2017\n1946 05:00 / 15.02.2017\n1652 05:00 / 14.02.2017\n8064 13:58 / 16.03.2017


«Норозилик кайфияти кучайиб кетяпти. Бу кайфият бутун жамиятга тарқаб кетса, бизни даҳшатли келажак кутмоқда» — Раҳмон Қўчқор - XABAR.INFO\n«Норозилик кайфияти кучайиб кетяпти. Бу кайфият бутун жамиятга тарқаб кетса, бизни даҳшатли келажак кутмоқда» — Раҳмон Қўчқор\n20 январь куни Ўзбекистон Ёзувчилар уюшмасининг тадбирлар залида ўзбекистонлик 15 нафар ёш ижодкорнинг чоп этилган китоблари тақдимоти бўлиб ўтди. «Kun.uz»нинг ёзишича, тақдимотда чиқиш қилган адабиётшунос Раҳмон Қўчқор ижодкорларнинг янги китоблари ҳақида, шунингдек, ўзининг фикрича, ўзбек жамиятида охирги вақтларда пайдо бўлаётган «миллий нигилизм» борасида фикрларини билдирган.\n«Мен ижтимоий тармоқларни имкон қадар кузатиб бораман. Кузатаман-да, у ердаги охирги вақтларда кучайиб кетаётган ахлатбозорлик, оғзи шалоқлик, ғийбат, уятсизлик ва оломон психологиясини ҳис қиламан.\nМен бир нарсадан чўчияпман, дўстлар: бизда миллий нигилизм пайдо бўляпти.\nВоқеликлардан хулоса қилинса, бизнинг ёшлар ўзининг халқидан, миллатидан безиб бораётгандек туюляпти. Миллий нигилизм пайдо бўляпти. Бу жуда ёмон ҳолат, дўстлар.\nТармоқларни қаранг, ҳамма ёқ норозилик. Бизда оломон психологияси жуда кучайиб кетди. Йўқ, бу шахс психологияси эмас. Оломон психологияси деганимки, томошага ўч бўлиб кетяпмиз. Ўзингиз учун бўлса ҳам жавоб беринг. Эрталаб ижтимоий тармоққа нима учун киряпсиз? Кўпчилик томоша учун киряпти. Ким нима қовун туширганини кўриш учун киряпти. Бизда психологик истаклар вектори ўзгариб кетди.\nБуни кимдир билмасдан, яна кимдир жуда яхши билиб қиляпти. Норозилик кайфияти кучайиб кетяпти. Агар бу кайфият бутун жамиятга тарқаб кетса, бизни даҳшатли келажак кутмоқда. Агар вақтида бунинг олдини олмасак, бугунги кунларимиз, тушиб қолган аҳволимиз ҳам ҳолва бўлиб қолади», – деган адабиётшунос.\nНигилизм (лотинча «nihil» — «ҳеч нима») оламнинг, айниқса, инсониятнинг объектив қиймати йўқ, деб уқтирувчи фалсафий оқимдир. Мавжуд ижтимоий ҳаёт шакли ва ахлоқий нормаларни, маданий мерос ҳамда идеалларни инкор этиш. Ижтимоий-тарихий тараққиёт инқирозга учраган даврларда, айниқса, кенг ёйилади.\nРаҳмон Қўчқор фикрлари давомида бу вазиятдан чиқиш йўллари ҳақида ҳам гапирган. Унга кўра, вазиятдан чиқишнинг ягона йўли жамиятдаги ҳар бир киши ўз вазифасини ҳалол бажаришида.\nБу вазиятни тўғрилаш учун ҳар бир киши ҳалол ишлашга ўтиши керак. Масалан, ёзувчи ўз асарини, шоир шеърини виждонан ёзиши керак. Вазирлар Маҳкамаси ходимлари, Президент администрацияси вакиллари, электрик, фаррош, деҳқон, умуман, ҳамма ўз ишини тўғри қилиши керак.\nКелинглар, иш вақтида, бор-йўғи 8 соат ҳалол меҳнат қилайлик. Ишонтириб айтаман, вазиятни ўнглаш учун бошқа нарса керак эмас. Ҳаммаси жойига тушади. Тушунинглар, ҳамма ўз ишини тўғри қилса, ҳалол қилса, ўнгланамиз. Фаррош ўз ишини ҳалол қилар экан, атрофни ахлат босмайди, амалдор тўғри ишлар экан, ўша тизимни ахлат босмайди.\nҲаммаси, ҳаммаси бир-бирига чамбарчас боғлиқ, дўстлар. Барчамизни дардимиз бир, келинглар, бирлашайлик.\nШу ўринда европалик машҳур файласуфнинг гаплари ёдга тушади.\n«Кимдир кафтдаги бармоқларда эркаланиб яшаётган бўлса, у унутмасинки, ўша кафт билан оёқ бармоқлари орасидаги масофа жуда узоқ эмас. Агар оёқ бармоқлари орасида яшаётганлар ҳолидан хабардор бўлинмаса, оёқ чирийдиган бўлса, кафт ҳам қулайди. Кафт ҳам кунпаякун бўлади». Кўзимизни очайлик.\nРаҳмон Қўчқор, адабиётшунос\nКутилмаган вазият. Салоҳ “Ливерпуль”дан кетяпти.…\nМосквага ишлаш учун борган 500 дан ортиқ…\nПутин президентликдан кетса Россияда нима бўлиши…\nОЛДИНГИ СAХИФAРоссияда канализация қудуғидан полиэтилен пакетга ўралган ўзбекистонлик эркакнинг жасади топилди\nКЕЙИНГИ СAХИФA«Шамсутдинов иши» тугади: қотил 24,5 йилга қамалди


Аллоҳ ва Алла: Ўзбеклар боласини ухлатадиган сўз остида нима маъно бор? - BBC News O'zbek\nШоир ва адабиётшунос\nХалқ орасида "алла" сўзи "Аллоҳ" исмидан, гўдак қулоғига "Аллоҳ" исмини сингдириш учун шундай айтилган, деган қараш бор.\nАммо Ш.Раҳматуллаевнинг "Ўзбек тилининг этимологик луғати"да "алла"га шундай изоҳ берилган: "Бу от қадимги туркий тилдаги "тинчланиш" маъносини билдирган ала (ала-ала) ундов сўзидан ўсиб чиққан (Девон I, 118); ўзбек тилида "а" унлилари "ä" унлиларига алмашган, "л" ундоши қатланган: ала-ала › алла › äллä" (Раҳматуллаев Ш. ЎТЭЛ. Т.: "Университет", I т. 2000. 28-бет).\nЧиндан ҳам, "Девону луғотит-турк"да "ала" сўзи бор ва шундай изоҳланган: "اَلا ала - секин, шошилмай; اَلا اَلا ала-ала дейдилар. Секин-секин, аста-аста. Бу сўзга "к", "л" қўшиб اَلا كِلْ ола кел ҳам дейилади" (ДЛТ.Т.:1960.I.118-бет). Ушбу изоҳдан англашиладики, "ала" сўзи бирор иш-ҳаракатни секинлаштириш, айтайлик, шошаётган, ғазабланаётган одамга нисбатан тинчлантириш мақсадида айтилган бўлиши мумкин. Аммо ухлаётган болага "ала-ала", яъни "секин-секин" дейиш ғализроқ туюлади.\n"Девон"да Кошғарий "алла" маъносида бошқа бир сўзни келтиради: "بَلوُ بَلوُ балу-балу - оналар боласини бешикда ухлатиш учун қўллайдиган алла ўрнидаги сўз" (ДЛТ.Т.:1963.III.251-бет). Агар "алла" туркий этимологияга эга бўлса, айнан ана шу "балу-балу"дан кейинчалик алу-алу › алла-алла шаклларига ўтган бўлиши эҳтимоли кўпроқ.\nҚолаверса, татарларнинг бешик жирида ҳозир ҳам мавжуд бўлган "элли-бэлли, бэу-бэу, бэллу-бэу" каби айтимлар - "балу-балу"дан "алла-алла"га ўтиш босқичини ифода этиши мумкин.\n"Балу-балу" русларнинг "баю-бай"сига ҳам ўхшаб кетади. Бу сўздан рус тилида "(у)баюкать", яъни "алла айтиш" феъли ҳам ясалган. Макс Фасмернинг "Этимологический словарь русского языка" луғатида "баю" ва "(у)баюкать" сўзларига берилган изоҳ, бизнингча, қониқарли эмас.\nХусусан, М.Фасмер мазкур сўзларни бир ўринда "гапириш" маъносидаги славянча "баять" феълидан деса, бошқа ўринда туркий "бай" ("бой") билан алоқадор деган фикр билдирган. Аслида, русча "баю баюшки баю" кўпроқ рус казакларига тегишли бешик айтимидир. Маълумки, "казак" исмининг ўзи туркий сўз, "Бобурнома"да ҳам "қазақ" сўзини кўп учратамиз, шунингдек, казаклар орқали рус тилига "атаман", "есаул" ("ясовул"), "кош", "курен" ("кўч", "кўрон"), "домбра" ("дўмбира") каби юзлаб туркий сўзлар ўтганлиги маълум.\nЭҳтимол, М.Фасмер "Девону луғотит-турк"даги "балу-балу"дан хабардор бўлмагандир. Аммо "Девон"даги ушбу сўз ва татар айтимларидаги: "элли-бэлли, бэу-бэу, бэллу-бэу" шакллари русча "баю-бай"нинг туркий ўзакка эгалиги эҳтимолини кўчайтиради. Баъзан бир тилда йўқотилган сўз бошқа тилда яшаб қолади.\nАйтайлик, "кирпич"("кирпич"), "öтүк" ("утюг"), "авйа" ("айва") каби кўплаб туркий сўзлар ҳозир ҳам рус тилида яшаб келмоқда ва "балу-балу" ("баю-баю") ҳам, ўйлаймизки, шундай сўзлар сирасига киради.\n"Алла" калимасини айтиш бизда қачондан урф бўлганлиги маълум эмас, аммо турли халқларда унинг турлича қўлланишига кўра ҳудудларга ажратиш мумкин. Айтайлик, Ўзбекистон ва Тожикистон халқлари ўртасида айтиладиган алла ("аллаё-алла, алла, болам (бачам), алла") деярли бир хил (фақат Тожикистоннинг баъзи ҳудудларида "лалайик" шакли мавжуд), аммо туркманчада "алла" сўзи ортидан "ҳу" товушининг ҳам эшитилиши ("алла ҳу алла") бизга "Аллоҳ" исмини ҳам эслатади.\nУмуман, туркий халқларда оналар аллани ҳар доим ҳам сўз билан айтишмаган, балки кўпинча аллалар "ҳайя-ҳув, ҳий-ув, ҳу-вий" каби товушлар иштирокидаги мўсиқадан иборат бўлган. Туркманча "ҳу" ҳам шундай товуш бўлиши мумкин. Айниқса, бошқирдларнинг бешик жирида бу товушлар яққол кўзга ташланади: "элли (ҳ)у, элли(ҳ)у вуув, вэлийи-вэлэйи вай, эвэйии-эвэйии вэй".\nАммо Афғонистон халқлари, хусусан, пуштунларнинг алласида ҳам "алла ҳу алла" сўзлари такрорланади ва "Аллоҳ" исмига яна ҳам яқинроқ талаффуз этилади. Демак, Афғонистон, Туркманистон ҳудудларини, шартли равишда, "алла ҳу" ҳудуди деб белгилашимиз мумкин.\nҚозоқ ва қирғизлардаги "алди-ай, алди" - ўзбекча "аллаё алла"нинг қозоқ ва қирғиз тилларига мослаб қабул қилинган шакли эканлиги англашилади. Айтайлик, "мулла" сўзи ҳам қирғиз ва қозоқ тилларига "молдо" шаклида, иккинчи "л" товуши "д"га айлантириб қабул қилинган.\nОзарбойжонлар эса аллани - "layla" дейишади ва "алла" ўрнида "лайи-лай" деб куйланади, бунда эронча алла - "ла-лайи" ("لا لايی") таъсири сезилади, демак, Эрон ва Озарбойжонни бир алла ҳудудига мансуб дейиш мумкин.\nАммо турк "гўдак аллалари" ("bebek ninnilari") фарқли кўринишга эга. Туркларда чақалоқ тилидан олинган сўз - ninni - "алла" маъносини билдиради, "dandini dandini danali bebek", деб бошланадиган туркча асосий алла қўшиғидаги "dandini" эса французча: "тебратмоқ, қўнғироқни ипидан тортиб ҳаракатга келтирмоқ, дангиллатмоқ" маъносидаги "dandiner" сўзининг туркчага ўзлашган шаклидир. Бу эса туркча "dandini" қўшиғи кейинчалик пайдо бўлганлигидан дарак беради.\nАрабларнинг анъанавий алласи: "ялла бинам" ("يللا بنام"), яъни "қани, ухла" сўзлари билан бошланади. Аммо ундаги "ялла" сўзи арабча "ё Аллоҳ" маъносидаги "يا الله" иборасиданми ёки "кеча", "кеч бўлди" маъносида арабча "лайл" ("لَيْلٌ") сўзидан ясалганми, бу бизга қоронғу.\nБизнингча, "алла" сўзи исломдан кейин пайдо бўлган ва "Аллоҳ" исми зикри билан алоқадор, деган фикр ҳақиқатга яқинроқ. Маълумки, ўтмишда болалар ўлими ниҳоятда кўп бўлган, шу боис фарзанди соғлиғини Аллоҳдан тилаган оналар тилида "Аллоҳ" зикри қўшиққа айланган бўлиши мумкин. Шунингдек, "алла"нинг форсча "лала"га ҳам ўхшашлиги, баъзи оврўпо тиллари, хусусан, инглиз тилида "лалабай" ("lullaby") дейилиши, барча ҳолатларда "л" товушининг иштироки ва такрорланиб келиши, улар қадимий бир архетипга бориб тақалиши мумкин, деган фаразга ҳам олиб келади.\nХуллас, тилимиздаги "алла" сўзининг келиб чиқишида юқорида келтирилган далилларнинг бирортаси ёки ҳаммасининг қисман таъсири бўлиши мумкин. Нима бўлишидан қатъий назар, халқ оғзаки ижодининг бу тури жуда қадим замонлардан мавжуд бўлган ва бизгача етиб келган энг биринчи алла - бу бундан тўрт минг йил аввал сополга миххат этиб ўйилган шумерларнинг алласидир.\n© Абдувоҳид Ҳайит Facebook sahifasidan olindi.\nБешик тўйида ўйнаб қолай...\nЎзбек маданиятини тиклаш осонми?\nТашқаридаги ўзбеклар: Тарихи йўқ халқнинг келажаги ҳам йўқ\nТашқаридаги ўзбеклар: Тарихи йўқ халқнинг келажаги ҳам йўқ - Ўзбекистон ва дунё, video, O‘zbekiston, Mirziyoyev, dunyo, yangiliklar


ВАТАННИ СЕВИШ ИЙМОНДАНДИР! — Zamaxshariy.uz\nВатан – инсоннинг туғилган, киндик қони тўкилган жойдир, болалик, ёшлик даври ўтадиган, таълим-тарбия топадиган жойдир, сафар қилса, мудом қўмсайдиган жойдир. Ватанни севиш, унинг равнақи йўлида хизмат қилиш, уни ёмон кўздан, қора кучлардан ҳимоя қилиш, унинг шаънини юқори кўтариш – буларнинг барчаси Аллоҳ субҳанаҳу ва таолога бўлган муҳаббатимизнинг, У Зотнинг ҳабиби, Расули Муҳаммад соллаллоҳу алайҳи васалламга бўлган муҳаббатимизнинг маҳсулидир. Зеро, Аллоҳ субҳанаҳу ва таоло бу туйғуни инсоннинг фитратига қўшиб яратган. Ана шу Ватан туйғуси туфайли инсон ўзи яшайдиган уйни, ўзи яшайдиган маҳаллани, шаҳар-қишлоқни, Ватанни севади, уни обод қилади, унинг шаънини улуғлайди, ҳимоя қилади.\nВатан ҳақида сўз борар экан, ҳар бир мўмин-мусулмон инсон, аввало, бу борада Пайғамбаримиз Муҳаммад Мустафо соллаллоҳу алайҳи васалламнинг Ватанга бўлган муносабатларини у Зот алайҳиссаломнинг намуналарида ўрганишга, Ислом умматининг Ватанга муносабати қандай бўлиши кераклигини билиши лозим.\nҲадиси шарифларда бунга ўхшаш мисоллар кўплаб келтирилган. Уларнинг ҳаммаси бизни ана шу Ватан ҳиссини сезишга ундайди.\nИмом Муҳаммад Ғаззолий алайҳирроҳма шундай деган эканлар: «Ватаннинг ҳам ҳақлари бўлади. Уларнинг биринчиси шу Ватанда яшаганда тинч-хотиржам, шукрона қилиб яшаш ҳаққидир. Шунингдек, Ватандан кетганда уни соғиниш, Ватан камситилганда ғазабланиш, Ватанга ҳужум қилинганда уни ҳимоя қилиш ҳам Ватаннинг шу юртда туғилиб-ўсганлар зиммасидаги ҳаққидир.\nИнсон ўз ватани равнақи учун фидоийлик кўрсатиши, бу йўлда керак бўлса, жонини ҳам беришга тайёр бўлиши лозим. Ватанни севиш ва айниқса, бу севгини амалда намоён қилиш унчалик осон иш эмас. Бу инсондан жуда катта жасоратни, бардошни, чидамни талаб қилади. Қизиғи шундаки, ватан ўз фарзандларидан ҳар-бир лаҳза жон фидо қилишини талаб қилмайди. Бу йўлда содир бўладиган фидоийлик энг юксак жасорат бўлиб, у кутилмаган ҳолларда рўй беради. Лекин ватан севгиси инсондан бир қарашда маҳобатли кўринмайдиган, инсоннинг оддий фаолиятидан кам фарқ қиладиган, аслида эса жуда машаққатли меҳнатдан иборат бўлган кундалик жасоратни талаб қилади. Донишмандлардан бирининг айтишича: “Ватан бир боғдир, Ватаннинг содиқ фарзандлари бу боғни ўз юрак қонлари ила суғормаклари даркор”. Ўзини ватан фарзанди деб ҳисобловчи инсон, бутун тану-жони билан юрак қони ила ватан боғини яшнатиш учун ҳизмат қилиши керак. “Ватан остонадан бошланади” дейилганидек, ватан ҳар-бир кишининг ўз қалбидан, виждонидан бошланади. Яъни, ҳар кишининг қалбида ватаннинг жажжи қиёфаси яшайди. Шу сабабли ватанни севмоқ, қадрламоқ ва равнақи ҳамда шону – шарафи учун хизмат этмоғи керак.\nВатан ҳимояси муқаддас амаллардан бўлиб, ундан юз ўгириш ёки бирор бахонани рўкач килиб, уни ҳимоя қилмаслик оғир гуноҳдир. Ана шундай масъулиятли бурчни чин кўнгилдан адо этаётган ўғлонларимиз ҳаққига ҳар қанча тасаннолар айтсак арзийди.\nБугунги мустақил юртимизни тинчлиги ва осойишталигини сабабчилари — Ватан сарҳадларини қўриқлаб турган, тинчлигимизни таъминлаб турган, тоат-ибодатларимизни эмин-эркин адо этишимизни кафолатлаб турган, кечани кеча, кундузни кундуз демай, сергаклик билан, ҳушёрлик билан хизмат қилаётган ҳарбийларимиздир.\nВатан учун ана шундай ҳақиқий мард ва жасур ўғлонларни тарбиялашимизда яратганни ўзи мададкор бўлсин!\nАллоҳ таоло тинч ва осойишта ҳаётимизни сабабчиси ва ҳимоячилари бўлмиш харбий аскар ва зобитларимизни, тинчлигимиз посбонларини Ўзининг ҳифзу ҳимоясида сақлаб, жаннатмакон диёримизни ёмон кўзлардан ва ёвуз кучлардан Ўзи асрасин!\nPrevious Post:ВАТАН ҲИМОЯСИ ШАРАФЛИ МАСЪУЛИЯТ\nNext Post:МАРДЛАР ҚЎРИҚЛАЙДИ ВАТАННИ


Қудратли бомба зарбаси минтақадаги сейсмик вазиятни издан чиқариб юбормайдими? Ҳалокатли зилзилалар келтириб чиқармайдими? Sputnik мухбири сейсмолог Алексея Завьялов билан шу ҳақда суҳбатлашди\nТОШКЕНТ, 15 апр — Sputnik, Лев Рижков. АҚШ Афғонистонда илк марта энг кучли GBU-43 ноядровий бомбасини қўллади. Бомба Нангархор вилоятидаги Тора-Бора ерости мажмуасига ташланди.\nМазкур вилоят Покистон чегарасида жойлашган бўлиб, ундан нарироқда Помир ва Ҳиндикуш тоғлари ястаниб ётади. Тожикистон ва Ўзбекистон ҳам унчалик узоқ эмас.\nҚудратли бомба зарбаси минтақадаги сейсмик вазиятни издан чиқариб юбормайдими? Ҳалокатли зилзилалар келтириб чиқармайдими? Sputnik мухбири РФА Ер физикаси институтининг сейсмик хавф прогнози ва минтақавий сейсмология лабораторияси мудири Алексея Завьялов билан шу ҳақда суҳбатлашди.\n"Сайёрамизда юз берган ҳар қандай ер силкиниши умумий сейсмик режимга ўз таъсирини кўрсатади, — дейди олим. — Буларнинг бари ушбу таъсирнинг қанчалик кучга эга эканлигига боғлиқ. Табиийки, зилзила ўчоғига қанчалик яқин бўлса, таъсир кучи ҳам шунчалик катта бўлади. Тадқиқотчилар шундай таъсир бўлишини айтишади, лекин у ҳар доим ҳам кўзга ташланавермайди. Ва бир сейсмик ҳодисани иккинчиси билан боғлаш қийин".\nСейсмологнинг фикрича, АҚШ супербомбасининг портлаши минтақадаги умумий сейсмик ҳолатга таъсир кўрсатмайди.\n"Ушбу портлаш кучли сейсмик ҳодисаларни келтириб чиқармайди, — деб тахмин қилади Алексей Завьялов. — Бироқ яширин силкиниш даражаси бир оз вақт сақланиб туради. Марказий Осиё Камчатка, Филиппин ёки Японияга нисбатан сейсмик фаол минтақа эмас. Шунинг учун 7 ва ундан ортиқ балли зилзилалар келиб чиқишидан хавотирланмаса ҳам бўлади".